text:
कथा :: मन्दाकिनी : प्रभास कुमार चौधरी
सुतली राति मे गर्द मचल छलै।
बरबज्जी ट्रेनक पुक्की गामक लोक सुनने छलै, तकर कनियेँ कालक बाद रातुक निस्तब्धता केँ चीरि पिहकारी आ ठहक्काक स्वर सभ चारू कात पसरऽ लगलै। ओही गर्दमगोल पर मनोजक निन्न टूटि गेलै।
बीच आँगन मे चैकी पर चितंग पड़ल छल। गुमार बेसी छलै। आँगन मे राखल चैकिये पर माइ बिछौन करबा देने छलै। गुमारक द्वारे सभक बिछौन आँगने मे लागल छलै। आँगनक मड़बाक उतरबारी कात ओकर चैकी छलै जकर पौथान लग राखल चैकी पर ओकर माइक संग दीयर आ सुधा सूतल छलै-ओकरा सँ छोट बहिनक बेटा-बेटी। मड़बाक पुबारी कात राखल चैकी पर प्रदीप सूतल छलै। पाँच भाइ मे ओएह टा गाम रहै छै आ गामे सँ कॉलेज जाइत छै। छोटकी बहिन मुन्नीक बिछौन पुबारी घरक पछबरिया ओसारा पर छै आ मड़बाक माँटि पर निभेर सूतल छलै ओकर चरबाह गेनमा। उतरबरिया घर मे काका रहै छथिन, जकर पछबरिया अलंग झड़ि गेल छै। आ मात्र एकटा कोठली फूसक कहुना ठाढ़ छै। दछिनबरिया घरक तीन कोठली मे भाइक परिवार रहै छनि।
आँगन मे इजोरिया छिड़िया गेल छै। मनोज जखन आँगन आएल छल, नीक जकाँ अन्हरिया जमकल रहै। सभ सूति रहल छलै। खाली माइ जागल छलै, मुदा ओंघाइत एकटा चैकी पर बैसल छलै। थारी परसैत कहलकै-बड़ राति भऽ गेलौ। कतऽ छलऽ अन्हार मे?
माइक ओइ बात पर ओकर मोन पाछाँ... बहुत पाछाँ उधिआए लगलै। छोट... बहुत छोट होइत चल गेल ओ। अधिक काल साँझ पड़लो पर आँगन घुरबा मे देरी भऽ जाइक। मुदा, गामक जइ कोनो आँगन मे रहए आ चाहे जतबा अबेर होइ, आँगन दिस जएबा लेले जखन बिदा होबऽ लागए... लालटेम नेने चरबाह ठाढ़ रहै। ओकरा देखि अनेरो मनोजक मोन लोहछि जाइ। चरवाह ओकर मोनक बात जेना बुझि जाइ।-हमरा पर किए बिगड़ै छी बौआ? मालिक नइं मानलनि। कहलनि-ताकि लबहुन जतऽ होथि। अन्हार मे कोना घुरताह?
आ, तामसें मुँह धुआँ कएने जखन मनोज अपन घर दिस विदा होअए, दरबज्जे पर लालटेम नेने टहलैत भेटि जाथिन दादा(पिता)। हुनका देखि ओकर क्रोध आर बढ़ि जाइ। दादा ओकर मोनक बात नइं जानि कोना बुझि जाथिन-अनेरो तमसैला सँ की हेतऽ? समय पर नइं घूरि सकैत छऽ तऽ कम सँ कम टाॅर्च लऽ कऽ जा। सेहो नइं होइ छऽ तऽ कहि कऽ जा जे कोन आँगन मे रहबऽ? घरे-घर ताकऽ तऽ नइं पड़तैक एना।
अही घरे-घर तकनी पर ओकर मोन लोहछि जाइ। जेना ओ कोनो दुध-पिब्बा नेन्ना रहए। प्रात भेला पर ओकर तामस आर बढ़ि जाइ। जेम्हरे जाए, सभ पूछऽ लगै-राति कहाँ चल गेल रही मनोज! चरवाह हमरो आँगन ताकऽ लेल आएल रहौ।
मुदा मनोज कतबो तमसाए, दादाक व्यवस्था मे कोनो अन्तर नइं होइत छलनि। साँझक बाद गामक कोनो आँगन मे रहए वा धार पार पेठिया-बजार मे अँटकि जाए, जखने विदा होइत छल लालटेम नेने चरबाह ठाढ़ रहै छलै। आ, अपन दलान लग दोसर लालटेम नेने दादा टहलैत रहै छलखिन। माइक बात पर मनोज केँ ओ पुरना बात मोन पड़ि गेलै। आब ने ओ गाम मे रहै अछि, ने घरे-घर क्यो लालटेम नेने ठाढ़ रहै छै। दलान-दरबज्जा सुन्न रहै छै। दादा नइं छथिन आब। ओकर संग ओकर छोटका भाइ सभ सेहो बाहरे रहै छै, गाम मे रहै छै-माइ, एकटा छोट भाइ, एकटा छोट बहिन आ भागिन-भगिनी...
आइ दिने मे गाम पहुँचल छल। दलान सुन्ने छलै। आँगन मे पैसि गेल छल। भनसा घर मे व्यस्त माइ देखिते दौड़ि कऽ आँगन आएल छलै आ हाथ पकड़ि शम्भूनाथ केँ भगवतीक घर लऽ गेल छलै। ओकरा खाली हाथ प्रणाम करैत देखि ओकर आँजुर मे किछु फूल आ दूटा टाका राखि देने छलै। भगवतीक बाद माइ केँ प्रणाम कऽ आँगन आएल ता उतरबरिया घर सँ काका बहार भेलखिन-कखन अएलऽ? ने कोनो समाद, ने चिट्ठी। कुशल-क्षेम कि ने!
ओ पैर छूबैत कहलकनि-ऑफिसक काज सँ दरभंगा आएल रही। एक दिन लेल गामो चल अएलहुँ।
-एक्के दिन लेल?-काकाक स्वर उदास भऽ गेलनि-एतुक्का हाल तऽ देखिते छी। पचहत्तरि बरखक बूढ़ आ जीर्ण रोगी। आब ई बबासीर एक्को क्षण चैन नइं लेबऽ दैत अछि।-एतबा कहि ओ शोणित सँ भीजल धोती देखबऽ लगलखिन।
ताबत माइ पछबरिया ओसारा पर बिछौन कऽ देने छलै। चैकी पर आबि कऽ जहिना बैसल, गेनमा पंखा हौंकऽ लगलै। कनेटा हाथपंखा। ओकरा फेर एकटा पुरना गप्प मोन पड़लै। दादाक व्यवस्था आ हुनकर नियम। जहिना शहर सँ क्यो आएल कि बड़का पंखा लऽ गेनमाक पित्ती टुनमा ठाढ़ भऽ जाइत छलै। अढ़ाइ हाथक डण्टा लागल बड़का पंखा! टुनमाक हाथ तैयो लगातार चलैत छलै-घण्टो।
पछबरिया घरक ओसारा परक चैकी पर जखन चाह पीबि, आ जलखै कऽ पड़ि रहल, बहुत रास पुरना बात मोन पड़लैक। भाइ गाम मे नइं छलखिन। दक्षिणबरिया घर जा भौजी केँ प्रणाम कऽ अएलनि। धीया-पूता सभ स्कूल-कॉलेज चल गेल छलै। माइ भनसाघर मे भानस-भात मे व्यस्त छलै। असगर चैकी पर पड़ल ओकर मोन बौआइत रहलै।
आँगनक सभटा चीज चीन्हल, मुदा तैयो नवे सन लगै। ओना, नव होएबाक सती सभ चीज पुरनाए गेल छलै आँगन मे। पछबरिया कोठे टा नव छलै, जकर ओसारा पर राखल चैकी पर ओ पड़ल छल। मुदा, ओकरो दुनू कोठली आ सौंसे ओसारा मे एखनो माँटिए-माँटि छलै। कोठली ओसाराक संग भनसाघर केँ सेहो सीमेन्ट करबा देबाक दादाक बड़ इच्छा रहनि, आ ओहू सँ पैघ इच्छा रहनि पछबरिया घरक कोठा पर चढ़बा लेल सीढ़ी बना देबाक। माइ कहियो काल दाबल स्वरेँ बजैत छै-एतबो नै पार लगैत छऽ तोरा सभ केँ। अपना नइं काज छऽ, मुदा बापक आत्मा केँ शान्ति भेटतह, हुनको लेल तऽ एतबा करबा लैह। ओ एकसर एतेक कऽ गेलखुन, तोरो लोकनि तँ पाँच छऽ...
सत्ते, ओकरा बुते किछुओ कहाँ सम्भव भेल छै? पछबरिया घरक सीढ़ी आ सीमेन्टक कोन कथा, पुबारि घरक मरम्मति पर्यन्त पार नइं लागल छै। चारू कोठली बरसात मे पोखरि बनि जाइत छै-एक्को बुन्न बाहर नइं। ओहो पक्के देबाल छै, मुदा छत मे टीन पाटल छै।
दादा सभ वर्ष ओकर नट-बोल्ट बदलि, पोलटिस लगबा दैत छलखिन... बीच-बीच मे कोनो चदरा बदलबा दैत छलखिन। आब वर्षक वर्ष भऽ जाइत छै। पुबारि घरक उतरबरिया आ दछिनबरिया कोठलीक देबाल वर्षाक पानि सँ अलगि गेल छै। देबाल टेढ़ भऽ गेल छै, कहियो खसि सकैत छै! दुनू बिचला कोठलीक आसमानी रंगक देबाल पर पानिक टघार सँ विचित्रा-विचित्रा रेखाकृति बनि गेल छै। पुबारी कातक ओसारा जे दलानक काज करैत छै, एकदम बदरंग भेल छै। किरमिची रंग धोखड़ि गेल छै आ फर्श परक सिमटी ठाम-ठाम उखड़ि गेल छै।
मुदा, माइ आब एकर सभक चर्चा नइं करैत छै ओकर गाम अएला पर। पहिने करैत छलै। ओइ चर्चा पर ओ उत्साहित भऽ सभटा बजट बना लैत छल। सीढ़ीक बजट, सिमटीक बजट, मरम्मतिक बजट। फेर गाम सँ चल जाइत छल। अगिला बेर फेर बजट बनैत छलै। मुदा आब ओकर चर्चा नइं होइत छै। माइ केँ दोसरे चिन्ता छै-जेहो खेत बाँचल छऽ, परतिए रहतह। तोरा लोकनि देखबह नइं, तऽ हम आँगन सँ कतेक की देखबइ! एकटा बड़द सँ कतहु खेती भेलै अछि? भाँजवला बड़ झँझट करैत अछि। गाम मे पाइयो देला पर आब हऽर लेल क्यो बड़द नइं दैत छै। दाउन करबा लेल बड़द नइं होइत छै। सभ झरबा लैत अछि बोझा केँ।
माइक इहो बात कैक बेर सुनने छल मनोज आ ओकरो बजट बनल छलै। तकर बाद तीन खेप गाम आएल अछि। ने माइ चर्चा करैत छै, ने ओ मुँह खोलैत अछि।
पछबरिया घरक ओसारा पर पड़ल-पड़ल मनोज इएह सभ सोचि रहल छल। माइ एक बेर आरो चाह दऽ गेलै। ओ तैयो ओहिना पड़ल छल। दोसर बेर भनसे घर सँ माइ टोकलकै-एना पड़ल किए छऽ! नहा-सोना कऽ गामक लोक सभ सँ भेट कऽ आबऽ।
तैयो ओ ओहिना पड़ल रहल। नहएला-खएलाक बादो बिछौने पर पड़ल रहल। किम्हरो जएबाक इच्छा नइं भेलै खएला-पीलाक बादो। माइयो आबि कऽ ओही ओसारा पर पटिया बिछा बैसि गेलै। ओकरा ओहिना पड़ल देखि पुछलकै-नोकरक कोनो इन्तजाम भेलऽ की नइं।
ओ मूड़ी डोला देलकै। माइ चिन्तित होइत कहलकै-तखन तऽ बड़ झँझट होइत हेतनि। चिलकाउर छथि, दुनू नेन्ना छोट छनि। ऊपर सँ एतेकटा परिवारक भानस-भात। ऐ गाम मे तऽ आब आगि लागल छै। क्यो छोटका लोक बाते नइं सुनैत अछि। क्यो तैयारो भेल जएबाक लेल तऽ ओकर पट्टीक मालिक झट बहका दैत छथिन-खबरदार जौं गेलें। बसबें हमर जमीन मे आ काज आन पट्टीक। एहन-एहन पट्टीदार सभ छथुन। तोहर पट्टी तऽ सफाचट छऽ। लोके कम्म, ओ जेहो छऽ से बाहर जाइ लेल तैयार नइं। गाम मे भुखले रहत, मुदा बाहर नीक-निकुत नइं जुड़तैक। एकटा तैयार भेल छथुन। छथि तऽ ब्राह्मणे, मुदा भानसक संग अइंठ-कूठ सेहो करऽ लेल तैयार छथि। पछिलो बेर तोरा कहने रहिअऽ।
-ककरा दऽ कहै छें?-मनोज मोन पाड़ैत पुछलकै।
-ओएह, मन्दाक बेटा...।
मनोज केँ मोन पड़ि गेलै। पछिला बेर माइ चर्चा कएने छलै। मन्दाक नाम सुनि ओ चैंकल छल। मन्दाकिनी ओकरे गामक छलै, ओकर संग खेलाएल छलै। ओकरा बेटाक नाम सुनि ओकरा आश्चर्य भेल छलै-मन्दाक बेटा किऐक भनसीयाक काज करतै! ओकर वर तऽ कलकत्ता मे कमाइत छै। सासुरो मे खेत-पथार छै।
माइ कने घृणा सँ कहलकै-सभटा अपन चालि आ कर्म। वर छोड़ि देने छै, घरो सँ निकालि देने छै। चारिटा धीया-पूता छै। वर्ष दिन सँ बापक लग पड़ल अछि। गरीब बाप-माइ अपने बेटा सभ पर आश्रित छै। चारि गोटेक पेट कोना भरतैक? दुनू जेठका मजूरी करैत छै-अपनो ढहनाएल फिरैत अछि, चालि सुधरै तखन ने?
सूनि कऽ आश्चर्य आ दुःख भेलै। मन्दा ओकरा सँ जेठ छल वयस मे। कनियाँ-वरक खेल मे कहियो काल ओ ओकरो कनियाँ बनैत छल। ओना बेसी काल ओकर कनियाँ बनैत छल मोना। ओ जेहने सुन्नरि छल, तेहने शान्त। कनियाँ बनि खपटाक बासन सभ मे काँच बालु आ तरकारीक बतिया सभ राखि ओकरा लेल भानस करैत छल आ फेर स्कूलक कोठलीक माटि मे ओकर कनियाँ बनि चुपचाप ओकरा संग सूति रहै छल।
मन्दा सुन्दर नइं छल। रंग ओकर कारी नइं, तऽ गोरो नइं छलै। केश भुल्ल छलै जकरा कतबो तेल-कूड़ दैत छलै, भुल्ले रहै छलै। आँखि छोट-छोट छलै, मुदा शैतानी सँ नचैत। ने बेसी दुब्बर, ने मोट। चालि फुर्तिगर छलै, हरदम बुझाइ जेना पड़ाएल जाइत होअए। गाल फूलल-फूलल आ लाल पातर ठोर रहै, जकरा अधिक काल ओ बिचकाबैत रहै छल। ओ जहिया ओकर कनियाँ बनैक, अकच्छ करऽ लगै। जाहि कोठली मे सभ कनियाँ-वर पड़ल रहै, ततऽ नइं सुतैक। कहियो कोनो झोंझ मे, तऽ कहियो कोनो कोनटा मे लऽ जाइ आ बुझनुक जकाँ बजैक-वर-कनियाँ कतौ सभक सामने सुतलैक अछि संगे!
मुदा संग सुतैत देरी ओ तंग करऽ लगैक-एना कल्ल-बल्ल की पड़ल छें! वर-कनियाँ एना नइं पड़ल रहै छै चुपचाप।
-तऽ गप्प करऽ ने कोनो! मोना तऽ कतेक रास गप्प करैत अछि।
-ओ बकलेल अछि। वर-कनियाँ खाली गप्पे करैत रहि जाएत तऽ बिआह कथी लेल करत, संगे किऐ सुतत?-मन्दा बुझनुक जकाँ बजैक।
-तऽ तोहीं कह, वर-कनियाँ की करैत छै!
झिक्का-झोरी होबऽ लगै। कहुना अपन पैण्ट सम्हारैत ओ उठि कऽ पड़ाए तऽ मन्दा खूब हँसैक-लाज होइ छै मौगा केँ।
पड़ाइत मनोज केँ मोना भेटैक तऽ मुँह कनौन आ आँखि मे नोर-हम नइं बनबैक कमलेशक कनियाँ! नंगरियाबऽ लगै अछि। ओकर कनियाँ मन्दा बनतैक। हम तोरे कनियाँ बनबौक।
मुदा बीच-बीच मे मन्दा शैतानी करैक आ मोना केँ कमलेश लग पठा दै आ अपने मनोजक संग लागि जाइ-हम एकरे कनियाँ बनबै, मौगा केँ लाज होइत छै।
आ, एकसर होइत देरी ओ झट पैण्ट खोलि, फ्रॉक उनटि लैक आ मनोज लंक लऽ कऽ पड़ाए।
मुदा, ओही फ्रॉक उनटाबऽवाली मन्दाक जखन विवाह भेलै, चारिटा मौगी टांगि कऽ कोबर घर लऽ गेलै आ सभक नूआ चिरी-चोंत कऽ देलकै आ मुँह-कान नछोड़ि लेलकै।
आ, ओहि मन्दा केँ वर घर सँ निकालि देलकै आ बेटा मजूरी करैत छै, से सुनि ओइ दिन मनोज स्तब्ध रहि गेल छल। माइ केँ तत्काल कोनो जवाब नइं दऽ सकल छल। साँझ खन मन्दा अपने आएलि छलै। माइ कोम्हरो गेल छल। मन्दा लग आबि ठाढ़ि रहलै, कहला पर बैसलै नइं। एकटा फाटल नूआ मे सौंसे देह झाँपल। दोसर कोनो वस्त्रा नइं। आंगियो नइं। शरीर सुखाएल, आँखिक नीचाँ कारी छाँह आ ठोरो करिआएल। मनोज केँ मोन पड़लै जे मन्दाक ठोर कतेक पातर आ लाल रहै। ओकरा एकटक देखैत देखि मन्दा कहलकै-की देखै छें एना! अनचिन्हार लगै छियौ हम?
-नइं... से बात नइं! देखै छलियौ जे तोहर ई हाल किऐ भेलौ? केहन तऽ सुखी छलें अपन घर मे!
मन्दा हँसलकै-से तों कोना जानऽ गेलें जे सुखी रही। विवाहक बाद की पहिनो घुरि कऽ कहियो पुछलें जें कोना छें मन्दा? नेना मे पैण्ट खोलि दैत छलियौ, ताहि डरेँ जे पड़ाइत छलें, से डर भरिसक लगले रहि गेलौ।
मनोज केँ लाज भेलै। मन्दा ठीके कहैत छै। ओकरा नइं जानि मन्दा सँ किऐ बाजि नइं होइत छलै। मन्दा जखन कने पैघो भेलै, ओकर चारू कात घण्टो बौआइत रहै छलै। पोखरिक जाहि घाट पर ओ नहाइत छल, ठीक ओकरे नहएबाक समय सभ दिन ओ पानि मे पैसि घण्टो चुभकैत रहै छलै। मनोज हेलि कऽ जाठि लग सँ भऽ आबए, मुदा ओ ओहिना छाती भरि पानि मे डूबल घण्टो ठाढ़ि रहै। जाहि आँगन मे ओकर ताश-कौड़ीक अड्डा जमए, मन्दा ओही ठाम भेटि जाइ। मुदा वर-कनियाँक खेल मे जे ओकरा सँ डेराएल, से डेराएले रहल मनोज।
मन्दा ओही बात पर हँसी कएलकै आ मनोज केँ लाज भेलै। अपना केँ स्वभाविक बनएबाक चेष्टा करैत कहलकै-से बात नइं छलै मन्दा। तोहर हाल तऽ बुझिते छलियौ, जा धरि गाम मे रही। आब तऽ अपने गाम अनचिन्हार भेल जाइए। कहियो काल अबै छी। मुदा तोरा दऽ सुनि कऽ बड़ दुख भेल। मिसरक मति एना किऐ खराब भेलनि? एहि वयस मे, धीया-पूताक संग किऐ त्यागि देलखुन तोरा? झगड़ा भेल छलौ?
मन्दा फेर हँसलै-संग रहिते कहिया छलौं जे झगड़ा होइत? ओ कलकत्ता, हम गाम। कहियो काल वर्ष मे एक बेर, पाँच-सात दिन आबि जाइत छलाह। झगड़ो करबाक बेर कहाँ भेटेत छल?
-तखन की भेलौ?-मनोजक प्रश्न पर ओ फेर हँसल, गामक लोक एखन धरि नइं कहने छौ? सभ केँ बूझल छै। जकरे सँ पुछबही, सएह कहि देतौ-हम कुलटा छी, किदन छी। एही कलंकक संग घरसँ विदा कएने छथि। मुदा हम तऽ कहियो नइं कहने रहिअनि जे पतिवरता आ सदवरता छी।
मनोज केँ अवाक देखि ओ आगू बाजलि-तोरा कहबा मे लाज नइं! तोरा लग मे नेन्ने मे अपन फ्रॉक उघारि लैत रही आ तों पड़ा जाइत रहें। सभ पुरुष तोरे सन नइं होइत अछि। जहिया गामक सभ स्त्राीगण उठा कऽ हमरा कोबरा मे ठेलि देने छल, तोहर मिसर केँ बड़ हड़बड़ी भऽ गेल रहनि। जहिया कहियो वर्ष दू वर्ष पर गाम अबैत छलाह, एक्के क्रियाक हड़बड़ी रहै छलनि। तकर बादे किछु।
मनोज रोकैत कहलकै-तऽ एहि मे कोन हर्ज छलै! स्वामीक अधिकार छलै ओ। एहि मे घर सँ निकालबाक कोन बात भेलै?
मन्दा फेर हँसलि-बात तकरे बाद भेलै। ओ सटल रहि पाँच-सात दिन मे चल जाइत छलाह। आँगन मे एकसर हम स्त्राीगण! ने सासु, ने ननदि। कतेक बेर कहलिअनि-हमरो कलकत्ता लऽ चलू, मुदा नइं लऽ गेलाह। लऽ कोना जैतथि? बापक माथ पर भार छलिअनि। कहुना छुट्टी पौलनि। जमाइ अनलनि मूर्ख, ऑफिस मे दरबान। घर रहनि तखन ने लऽ जैतथि कलकत्ता! मास-दू मास पर मनीआर्डर पठा निश्चिन्त भऽ जाइत छलाह।
मनोज फेर टोकलकै-ई तऽ भेलै नौकरीक विवशता। टाका तऽ पठा दैत छलखुन, तखन फेर की भेलौ?
मन्दाक हँसी आर बढ़ि गेलै-तखने तऽ असली बात भेलै। सुन्न आँगन मे एकसर मौगीक खोज-खबरि लेबऽवला, सहानुभूति देखाबऽवलाक संख्या बढ़ैत गेलै। पहिने अएलाह एकटा पितिऔत देयोर। भौजी-भौजी करैत एक दिन नइं छोड़लनि। फेर परकि गेला। हमहूँ परकि गेलहुँ। मुदा हुनका रोकलकनि अपने स्त्री। तखन आएल गामक सम्बन्धे एकटा जाउत। काकी-काकी करैत ओहो ओहने...।
मनोज बीच मे रोकि देलकै-आ तोरा नीक लगैत गेलौ, परिकल गेलें। तखन तऽ वाजिबे निकालि देलखुन तोरा। कोनो पुरुष सैह करैत!
ओकर आँखि क्रोध सँ भभकि उठलै-ठीके कहै छें! सभ पुरुष एहिना करैत अछि। ओकरा दूरि कऽ किम्हरो चलि दैत अछि, आ मौगी एकसर ओकर बाट देखौ, अपना केँ झाँपि-तोपि कऽ राखौ। हमहूँ झाँपि-तोपि कऽ रहै रही। मुदा चारू कात सँ हाथ लपकल। मुदा से उघार होएबा लेल तऽ नइं निकललहुँ ओइ घर सँ। निकलल छी ओइ घर मे पच्चीस वर्ष बिता कऽ, जखन हमरा संग रहबाक इच्छा तोहर मिसर केँ नइं होइत छनि। ओ एकटा नव राखि नेने छथि, कलकत्ते मे। कमाइयो बढ़ि गेल छनि। आब हमर काज नइं छनि। चालीसक वयस पार भेलाक बाद, पन्द्रह वर्षक बेटाक माइ बनलाक बाद हम छिनारि बनि गेल छी। आब चारू मे कोनो सन्तान हुनकर नइं छनि, ओ ककरो बाप नइं छथिन। सभ अनजनुआक जनमल आ टूअर अछि। बड़का केँ राखि लही तों, सभ काज कऽ देतौ। ने तऽ हमरे राखि ले, भानस-भात, टहल-टिकोरा सभ कऽ देबौक, तोहर नेन्नो सभ केँ खेला-खुआ कऽ पोसि देबौक।
मनोज कोनो उत्तर नइं दऽ सकलै। तावत माइ आबि गेलै। ओ माइयो केँ एक बेर फेर विनती कएलकै आ चल गेल। माइ ओकर जाइते पुछलक-की कहैत छलऽ तोरा?
-ओएह अप्पन बेटा केँ, चाहे अपने राखऽ दऽ कहैत छल। भानस-भात, टहल-टिकोरा सभ गछैत छल।
माइ एकदम्म निषेध कएलकै-एहन काज किन्नहु ने करिहऽ! बेटा केँ रखबह तऽ राखि लैह। मुदा अपना नइं। प्रमोद लऽ गेल छलखिन अपना संग धनबाद। भारी काण्ड मचि गेलनि। बड़का अड्डा बनि गेलनि डेरा। कनियाँ सँ नित्य झगड़ा होबऽ लगलनि। हारि कऽ पठा देलखिन।
आ अइ बेर गाम अएला पर माइ फेर कहलकै-ओ जाएब गछैत छथि, ओएह मन्दाक बेटा।
माइ केँ तखनो कोनो जवाब नइं दऽ सकलै। साँझ धरि ओहिना पछबरिया घरक पुबरिया ओसारा पर पड़ल रहल। धीया-पूता सभ स्कूल सँ घुरि गोड़ लगलकै।
आँगन सँ बाहर आएल तखन अन्हार नइं भेल रहै। उतरबरिया घरक दरबज्जा पर काकाक संग लाल काका बैसल छलखिन। गोड़ लगलखिन तऽ आशीर्वाद दैत कहलखिन-अखन रहबऽ ने!
-नइं काका। काल्हिए चल जाएब। छुट्टी नइं अछि।
मनोजक जवाब पर लाल काका पैघ साँस लैत कहलखिन-नीके करैत छऽ। ई गाम आब रहबा जोगर छऽहो नइं! हमरा लोकनि बूढ़-अथवल, जकरा कोनो उपाय नइं अछि, पड़ल रहै छी। लऽ चलऽ हमरो सभ केँ! दू साँझ खएबह आ धीया-पूता केँ खेलबैत पड़ल रहबह। किताब-पत्रिका जमा कऽ दिहऽ पढ़ैत पड़ल रहब।
मनोज हँसैत कहलकनि-तऽ चलू ने लाल काका! अहाँ तऽ सब बेर एहिना कहैत छी, मुदा माया छोड़ैत अछि? अबितो छी कहियो काल, तऽ दोसरे दिन सँ मोन मे हल्दिली पैसि जाइत अछि-गाम मे कोना की हैत! पड़ा अबै छी लगले।
लाल काका ओहिना पैघ साँस लैत कहलखिन-ठीके कहै छऽ हौ! कहाँ छोड़ैत अछि माया? ई गाम रहबा जोगरक अछि आब? नर्क सँ बत्तर। ने सभ्यता, ने शिष्टाचार। नवका छौंड़ा सभक उद्दण्डताक कथे कोन, बुढ़बो लोकनिक आचरण देखि दंग रहै छी। इएह, मोन नइं लगैत अछि तऽ भाइ लग आबि बैसैत छी। आर कतहु जाइ छी हम! देयर आर ब्रोथेल्स इन योर भिलेज नाउ!
लाल काकाक बात पर मनोज चैंकल नइं छल। ओकरा पछिलो बेर ई बात सुनल छलै। उतरबारि भीड़ पर घरे-घर राति केँ अड्डा जमैत छै। सेठ मुरली मिसर केँ सभ घर नोत होइत छनि। अही गाम मे रहै छथि आब मुरली। अपन घर नइं जाइत छथि। भोला झाक विधवा बेटी हुनका स्वामी मानि नेने छथिन, गामो मानि नेने छनि, मुदा खाली भोला झाक बेटी सँ सेठ मुरलीक मोन नइं भरैत छनि। टोलक सभ घर मे हुनकर अड्डा जमैत छनि। गामक नीक-नीक लोक ओइ बैसार मे शामिल होइत छथि। लाल काका केँ बर्दाश्त नइं होइत छनि।
मुदा, गामक लोक केँ सभटा रुचैत छै! बूढ़ सभक संग छौंड़ो सभ ओइ बैसार सभ मे हुलकी दैत अछि। सभ भोरका ट्रेन सँ दरभंगा जाइत अछि कॉलेज, आ कहियो सतबज्जी, तऽ कहियो बरबज्जी गाड़ी सँ गाम अबैत अछि। छुट्टी आ शानि-रवि केँ गामे मे हल्ला-गुल्ला कएलक, पिहकारी मारलक आ राति-विराति चोर-चाहर आ छिनरपन कएलक! कथूक लेहाज नइं छै। लाल काका पछिलो बेर कहने छलखिन।
ओकरा कोम्हरो जएबाक मोन नइं भेलै। बेसी ठाम एहने गप्प, ने तऽ गोलैसी आ पाटा-पाटीक गप्प! ओ सोझे लाइब्रेरी दिस गेल। ओतऽ साँझ सँ ब्रिजक खेलाड़ी सभ जुटैत अछि! पेट्रोमेक्स जरा कए, ने तऽ लालटेमो लेसि कऽ ओहो बाजी पर बाजी खेलाइत चल गेल।
जखन घुरल, सौंसे गाम निसबद छलै। आँगनो मे कोनो सुगबुगी नइं। खाली एकसरे जागलि माइ ओंघाइत बैसल छलै! परसि कऽ थारी आगू मे दैत कहलकै-बड़ अबेर भेलऽ। कतऽ चल गेल छलऽ अन्हार मे?
आ, ओकरा बहुत रास बात मोन पड़लै। दादा मोन पड़लै आ मोन पड़लै आँगने-आँगन लालटेम लऽ कऽ तकैत अपन चरवाह। ओही स्मृति मे भोतिआएल आँखि लागि गेलै।
बरबज्जी ट्रेनक पुक्कीक किछुए कालक बाद गाम मे कचबच-कचबच होबऽ लगलै। ओकर निन्न नीक जकाँ टूटि गेलै। बीच आँगन मे चैकी पर चितंग पड़ल छल। ऊठि कऽ आवाजक अख्यास कएलक। बुझएलै जेना बहुत रास लोक पुबारी दिस आबि रहल होइ। ओ ऊठि कऽ आँगन सँ बाहर आएल।
भीड़ ओकरे दरबज्जा दिस आबि रहल छलै। बड़का ठहक्का लागि रहल छलै आ बीच-बीच मे पिहकारी। मनोजक उत्सुकता बढ़िते गेलै।
भीड़ लगले नइं पहुँचलै ओकर दलान पर। सभ आँगन मे गेलै आ अन्त मे ओकर दरबज्जा दिस बढ़लै। दृश्य देखि ओ अवाक रहि गेल।
दू टा छौंड़ा दुनू दिस सँ मन्दाक बाँहि मोड़ि पकड़ने छलै। ओ ओकरा धकिया-धकिया आगू ठेलि रहल छलै। मन्दाक आँखि मे ने नोर छलै, ने याचना। एकटा विचित्रा सन पथराएल दृष्टि, जेना जे किछु भऽ रहल छलै, तकर कोनो ज्ञान नइं होइ ओकरा। कोना यंत्राचालित पुतला जकाँ भीड़क संग आगू ठेला रहल छल। छौंड़ा सभक संख्या गोड़ दसेक। तकरा पाछाँ किछु गामेक लोक भीड़क तमाशा देखबा लेल संग भेल।
मन्दाक हाथ मोड़ने ठाढ़ रमेश आ दीनू केँ मनोज डँटलकै-छोड़ि दहक हाथ! एना क्यो स्त्रीगणक संग व्यवहार करैत अछि! लाज नइं होइत छौ तोरा लोक निकेँ?
दुनू ओकर हाथ छोड़ि देलकै आ आर आगू आबि दीनू बाजल-हमरा सभ केँ किऐ लाज हैत? लाज तऽ एकरा हेबाक चाही। अपना संग गामक इज्जति बजार मे नीलाम करैत अछि। आइ हमरा सभ केँ सतबज्जी ट्रेन छूटि गेल। बरबज्जीक आसा मे रही कि देखैत छी एकरा प्लेटफार्म पर एकटा मोछियल बुढ़बाक संग टहलैत। दुनू एकटा घर मे पैसल। हमहूँ सभ पछोड़ धऽ लेलिऐ। पकड़ि लेलिऐ ठामहि। ओतहि सँ सभ केँ कहैत आएल छिऐक। गामो मे घरे-घर सभ ठाम लऽ जा कऽ कहलिऐ। मुदा, देखू, एकरा। लाज छै कोनो गत्रा मे? एक्को बुन्द नोर छै पश्चात्तापक कतहु?
सत्ते, से नइं छलै कतहु! मुदा जे छलै से देखि मनोज डेरा गेल। ओ सर्द... भावनाहीन आँखि दिस देखैत ओ सिहरि गेल। तैयो साहस कऽ कहलकै-किऐ करै छें एना मन्दा? तोरा कनियो लाज नइं होइ छौ सत्ते?
ओकर बात पर मन्दाक स्थिर आँखिक पुतली कने हिललै! सोझे मनोजक आँखि मे तकैत कहलकै-सत्त कहियौ! ठीके हमरा कनियो लाज नइं होइए। ओ तऽ कहिया ने मरि गेल। मरि गेल देहक भूख! सभटा सुखा गेल। मुदा पेटक भूख नइं मरल। ओ अखनो लगैत अछि। तखन ई देखबाक फुरसति कहाँ रहै अछि जे बुढ़बा मोछियल अछि कि निमुच्छा छौंड़ा? नइं होइ छौ विश्वास तोरा? हम करा देबौ विश्वास तोरा, लाज हमरा कनियो नइं होइत अछि। एही छौंड़ा सभ मे देख ने! बेसी हमर बड़का सँ कनिये छोट पैघ हैत! मुदा हमरा एकरो सभक संग लाज नइं। भूख हमरा अखनो लागल अछि। पाइ आ अन्न हमरा चाही। जकरा सँ ई हमरा भेटत, तकर नाम-धाम, मुँह-कान नइं देखैत छिऐ हम। ठाम-कुठामक ध्यान नइं रहै अछि। हमरा लेल बन्न कोठली आ गामक एहि बाट मे कोनो अन्तर नइं। आबि जो, जकरा मोन होउ!
आ, सभ केँ आश्चर्य सँ विस्मित करैत मन्दा ओही ठाम माँटि पर चित्ते पड़ि रहलि। बहादुर छौंड़ा सभ भागऽ लागल। भागि गेल! मुदा मन्दा ओहिना पड़लि छल, सुन्न अकाशक नीचाँ, गामक सड़क पर छिड़िआएल इजोरिया मे ओ चितंग पड़लि छल! निर्विकार! ओकर आँखि मे कोनो भाव नइं छलै! ने वासना, ने आमंत्राण, ने कातर-याचना। सम्पूर्ण भावविहीन छलै ओकर आकृति आ आँखिक पुतली स्थिर छलै-ऊपर आकाश दिस उठल।
मनोजक मोन कोनादन कऽ उठलै। ठेहुनियाँ दऽ ओकर मुँह लग बैसैत कहलकै-उठ मन्दा! झाँपि ले अपन देह! सभ पड़ा गेलौ, खाली हमही टा छियौ।
मन्दा केँ जेना होश भेलै! स्थिर पुतली हिलऽ लगलै आ नइं जानि कहाँ सँ बाढ़ि आबि गेलै ओइ मे? अपन देह झँपैत उठि बैसल। मनोजक आँखि मे नोर देखि हँसबाक चेष्टा करैत कहलकै-तों कोना ठाढ़े रहि गेलैं रौ? तों तऽ हमरा एना देखि कऽ नेन्नो मे पड़ा जाइत छलैं।
मनोज कोनो जवाब नइं देलकै! कने काल दुनू आमने-सामने ठाढ़ छल-निःशब्द! तखन मनोज कहलकै-तों अपन आँगन जो मन्दा! भोर मे बड़का केँ पठा दियहि। अपना संग पटना लऽ जएबै।
●●●
प्रभास कुमार चौधरी (02 जनबरी,1941 - 22 फरवरी,1998) मूर्धन्य कथाकार- उपन्यासकर छथि। कथा-प्रभास, प्रभासक कथा, नव घर उठय पुरान घर खसय, दिदवल (कथासंग्रह), अभिशप्त, युगपुरुष, हमरा लग रहब, नवारम्भ, राजा पोखरिमे कतेक मछरी (उपन्यास) प्रकाशित। सँग्रह प्रभासक कथा, लेल साहित्य अकादमी पुरस्कार सँ सम्मानित।


c: text/html

text:
हम अपन मित्रवर कसरौरक बगलकेर गनौन गाम बासी श्री जटाशंकर झा सपरिवारक संग ओतऽ पहुँचि पहिने ज्वालामुखी भगवतीक पूजा-अर्चना कऽ शम्भू बाबाक दर्शन करऽलेल हुनक कुटिया गेलहुँ जकर बगलेमे हुनक मायक श्राद्धक भंडाराक छठम् मास चलैत छलनि, हमसभ मात्र बाबाक दर्शन करऽ चाहैत छलहुँ आ दू-चारि मुट्ठी प्रसाद लऽ हुनक अति साधारण घरक आगूमे सैकड़ो लोकक मध्यमे ठाढ़ भेले छलहुँ कि यज्ञक प्रमुख लऽग आबि हमरे पुछैत छथि कि एतऽ पूर्णियाँक परिवार के आयल छी?
हम कहलियनि जे हमहि सपरिवार आयल छी, तखन ओ हाथ जोड़ि निवेदन केलनि जे बाबाक इच्छा आ हमर अनुरोध जे अपनेलोकनि पहिने भोजन करू तखनहि बाबा अहाँक संग दोसरोकेँ दर्शन देथिन। हमसभ चकित भऽ कहलियनि जे "क्षमा कयल जाउ, हमरासभकेँ हुनक दर्शन चाही, भोजन नहि, कियैकि हमरासभकेँ हुनक दर्शन कऽ 'बाबा कुशेश्वरनाथ'क पूजा करबाक अछि, ताहिलेल भोजन कऽ लेब तखन महादेवक पूजा अर्चना कोना करब यौ? "
तखन ओ कहलनि -"हँ, शम्भू बाबा इहो कहने छथि जे ओसभ एतऽ भोजन करताह तखनहि हुनका बाबा कुशेश्वरनाथक दर्शन हेतनि, अन्यथा नहि।"
हमसभ बिवस भऽ हुनक संग भोजन करऽ बिदा भेभेलहुँ कि हमरासभक संग आओर किछु लोक बिन कहने पाछू लागि गेल आ सभकेँ भव्य स्वागत आ सुभोजन भेल, तखन हमसभ आयोजक लोकनिकेँ धन्यवाद दैत जखनहि बाबा घरक आगू पहुँचले छलहुँ कि बाबा सद्यः प्रगट भऽ सभक अभिवादन स्वीकार कऽ हाथ उठा आशीर्वाद देमऽ लगलखिन ओ ककरो चरण-स्पर्श नहि करऽ दैत छलखिन। हमहुँसभ पैघ लाइनमे क्रमानुसार आगू बढ़ैत छलहुँ कि बाबा हमरा संबोधित करैत कहलनि -
" नमस्कार! की पूर्णियाँसँ आबऽमे बेसी कष्ट नहि ने भेल यौ?" हम मुड़ी डोला कहलियनि -"नहि-नहि,कोनो कष्ट नहि भेल "
बाबा आशीर्वाद दैत कहलनि --" आब अहाँ जाउ, अहाँक ग्रहयोगसँ पुनर्जन्म भेल अछि, आब अहाँक सभ कष्ट खंडित भऽ गेल आ कोनो कष्ट नहि रहत। हे, बाबा कुशेश्वरनाथक दर्शन अवश्य कऽ लेब ओ अहाँक प्रतीक्षामे छथि, नीकजकाँ ओ अहाँक पूजा स्वीकार करताह - नमस्कार! "
एतबऽ कहि दोसर दिस मुखातिब भऽ गेलाह। की कहू हमसभ आइ धरि हुनक रहस्य नहि बुझि सकलहुँ जे कोना बुझि गेलखिन जे हम पूर्णियाँसँ आयल छी आ सरिपहुँ किछु मास पूर्व मस्तिष्कक नस फाटि (ब्रेनहेमरेज) गेल छल आ पूर्णियाँसँ सिल्लीगुड़ी आ ओतऽसँ एयर एम्बुलेंससँ मुम्बईक 'हिन्दुजा हाॅस्पिटल'मे भर्ती भेल छलहुँ, जतऽ विश्व स्तरीय न्यूरो सर्जन डाॅक्टर बी के मिश्रा हमर ब्रेनक आॅपरेशन केलनि आ 50 दिन धरि मुर्दा रहि पुनर्जन्म प्राप्ति कयने छलहुँ।
ओहिठामसँ बिदा भऽ जखन कुशेश्वरनाथक मठ लऽग गेलहुँ कि दूरसँ दर्शनार्थीक बड़का लाइन देखि मोनमे भेल कि आब एतऽ महादेवक नीकसँ पूजन भऽ सकत कि नहि, मुदा प्रसाद-चढ़उवा कीनि जखनहि शिवालयक लऽग गेलहुँ तावत् पूरा भीड़ छँटि गेल छलै आ दू टा पंडाजी जना हमरेसभक प्रतीक्षामे आवाहन कऽ हमरा लोकनिकेँ भीतर लऽ गेलाह आ हमसभ हुनक नीकजकाँ पूजा-अर्चना कऽ शिव-पार्वतीकेँ 'पाग-बन्धन' करा पंडाजी केँ यथाशक्ति दक्षिणा दऽ सहर्ष बिदा भेलहुँ ।
आब संक्षेपमे 'शम्भू बाबा'क कथा कहैत छी --
ओ एक अति गरीब विधवा-ब्राह्मणीक एकमात्र संतान छलाह, दुर्योगसँ हुनका केंसर भऽ गेलनि जे एखनहु प्रायः लाइलाज रोग छै। हुनक बुढ़िया माए यथाशक्ति आ दोसरोसँ सहायता लऽ बहुत इलाज करोलनि, मुदा अन्तमे डाॅक्टर हुनका जबाव दऽ कहलकनि जे आब ई नहि बचत, एकरा आब घऽरे लऽ जाउ आ घऽरो पहुँचि सकत कि नहि एकरोमे हमरा संदेह अछि। बुढ़िया माए निराश भऽ ओहि बेटाकेँ ओहि ठामक ज्वालामुखी भगवतीक मन्दिरमे हुनके सौंपि कहलनि --"ले गै भगवती, हम अपन एहि बेटाकेँ तोरे सौंपि रहल छियौ। आब एखनसँ ई हमर नहि तोरे बेटा छियौ, तों एकरा मारही वा जिआबी, ई तोहर मोन ।"
भोरमे जखन मन्दिरक पुजेगरी भगवतीक पट खोललनि तँ भीतरमे एहि बालककेँ मृतप्राय देखलनि। जखन ओहि बालकक माए घर नहि लऽ गेलि तखन ओ दिनमे पूजा-अर्चना कऽ रातिमे हुनका ओहि मन्दिरमे बन्न कऽ दैत छलनि। दू-चारि दिनक बाद हुनक देहसँ कतहु-कतहु घाओ बनि गेलनि आ ओहिसँ शोणित चूबैत छलनि आ ई क्रम किछु दिन चललै कि क्रमानुसार ओ ठीक होमऽ लगलाह आ कालान्तरमे ओ पूर्ण स्वस्थ भऽ गेलाह आ दिन-राति ओ ज्वालामुखी भगवतीक पूजा-अर्चनामे रहऽ लगलाह आ बीच-बीचमे अपन जन्मदातृ माएक सेहो सेवा करैत रहलाह।
समयान्तरमे परुकाँ हुनक मायक निधन भेलनि तँ ओ धनविहीन रहितहु मायक एतेक नीक श्राद्ध कयलनि जे सभकेँ एखनहुँ असंभव बुझना जाइछ, संगहि श्राद्धक भंडाराक एखनधरि चलि रहल छनि, जकरामे इलाकाक लोकक अतिरिक्त लाखो लोकक भोजन भेल अछि आ एतेक खर्च कतऽसँ अबैछ ई रहस्य कियो नहि बुझि पबैछ।ट्रकक ट्रक सामान अबैत देखि कियो जदि ट्रकबलाकेँ पूछैत छल कि एहि सामानक पाइ के देलनि तखन ओ कहनि जे इएह बाबा तँ कीनऽबेरमे छलाह, आ हमसभ कहियनि जे -" बाबा, एहि गाड़ी पर चलू ने। " तखन ई कहैत छलाह -"अहाँसभ बढ़ू, हम आबि जायब " आ हिनका एतऽ देखैत छियनि,पता नहि ई कोन गाड़ीसँ वा कोना हमरासँ पहिने पहुँचि जाइत छथि "।
हम एहि रहस्यकेँ एना बुझैत छी जे ज्वालामुखी भगवतीक सेवा करैत-करैत हिनका भगवती 'अष्ट- सिद्धि, नवनिधि' दऽ देने छनि जे हुनक दृढ़ भक्तलेल कोनो असंभव नहि। अस्तु, एकबेर प्रेमसँ बाजी -"शम्भू बाबाकेर जय! ज्वालामुखी भगवतीकेर जय!"
-बाबाबैद्यनाथ झा, पूर्णियाँ

robotstxt: allowed

filter: keep


text:
सांसद श्री यादव जम्मू कश्मीर के उधमपुर म' शहीद भेल वैशाली जिला के गोविंदपुर पंचायतक चखजे गाम निवासी शहीद राजीव कुमार राय केर परिजन सभ सँ मुलाकात केलन्हि आर शोक संतप्त परिवार केँ प्रति संवेदना व्यक्त केलन्हि। सांसद राजेश रंजन उर्फ पप्पू यादव शहीद केँ दुनु बेटीक बियाह लेल दुइ - दुइ लाख टक्का देबाक घोषणा केलन्हि संगहि बच्चा सभक पढ़ाई लेल प्रतिमाह 10 हजार टक्का देबाक घोषणा सेहो केलन्हि। एहि दरमियान पत्रकार सभ सँ बात करैत सांसद यादब कहला कि सत्तारूढ़ राजद व जदयू के नेता सभ क' बिहार केर कुनु चिंता नहि छैन्ह। गोपालगंज म' जहरीला शराब पीला सँ दर्जन भरी लोग मरला। छपरा म' सांप्रदायिक हिंसा पसरल, लेकिन दू में सँ कियो पीडि़त सभक दर्द बाँटबाक कोशिश नहि केलन्हि।
आगा ओ कहला कि लालू यादव व नीतीश कुमार क' सिर्फ अप्पन सत्ता केर चिंता छैन्ह। अपराधि सभ क' सत्ता केर संरक्षण प्राप्त छैन्ह। इये कारण छैक कि बिहार म' अपराध चरम पर अछि आर कानून व्यवस्था मजाक बैन गेल अछि।


text:
मैथिली कवि सम्मलेन
मैथिली साहित्यमे सम्मेलनक पुरान परंपरा अछि आ ताहूमे कवि सम्मेलनक बाते विशेष अछि. सालभरि विभिन्न संस्था सभ साहित्यिक अनुष्ठान करैत रहैत अछि. कवि लोकनि रचना पढ़ैत छथि. लोक साहित्य सुधाक पान क’ तृप्त होइत छथि. एहिसं एक त’ कविक प्रोत्साहन होइछ आ एहि माध्यमसं लेखन बढ़ैत अछि. दोसर समाजमे साहित्य ओहि व्यक्ति धरि पहुंचि जाइए जिनका धरि मैथिली पत्र-पत्रिका नहि पहुंचि पबैए.
संस्थाक कार्यकारी लोकनिकें कोनो साहित्यिक अनुष्ठान वा कवि सम्मेलनक आयोजन करबा हेतु पहिने त’ कवि लोकनिसं बेरा-बेरी संपर्क करय पड़ैत छनि आ फेर कार्यक्रमक आयोजन धरि असमंजसमे रहए पड़ैत छनि जे के’ अओताह आ के’ नहि अओताह. एतबे नहि एहन आयोजन सभमे कविता आ मंचपर कवि लोकनिक प्रस्तुतिक सेहो विषम समायोजन रहैत अछि जे दर्शक वा श्रोताकें ततेक प्रभावित नहि क’ पबैए. संगहि एहि समस्त कार्यक्रमसं आयोजककें बेस फिरेसानी सेहो भ’ जाइए. यएह कारण अछि जे कवि सम्मेलनक लोकप्रियतामे भारी कमी आएल अछि.
वर्तमान आयोजन सभक सभसँ पैघ दुर्भाग्य ई अछि जे मंच लेल उपयुक्त प्रतिभावान कवि सभ आगू नहि आबि पबै छथि आ जे कवि कोनो दृष्टिएँ मंचक कवि नहि छथि से मंच पर कविता पढ़ै छथि आ श्रोता भाखा ओ कवितासं फटकी भ’ जाइत अछि. कविताकें मंचसं जोड़िते मनोरंजनक बात मोनमे अबैए आ एहू दृष्टिसं मैथिली आ मैथिली कवि बारल जँका छथि. धेयान देबाक गप अछि जे विषम परिस्थिति रहितो किछु मैथिली कवि मंचपर कार्यक्रम क’ सुनाम अर्जित केने छथि. कतेक बेर जनतबक अभावमे सेहो साहित्यिक अनुष्ठान नीरस भ’ जाइत अछि.
जओं कोनो एहन सूत्र हो जतय साहित्यिक अनुष्ठान ओ कवि सम्मेलनक हेतु कार्यक्रमक पूर्ण रूपरेखा ओ व्यवस्था विद्यमान हो त’?
एही समस्याक निदान तकैत सोझां आएल अछि मैथिली कवि सम्मलेन. एतय संपर्क क’ संस्था ओ व्यक्ति कवि सम्मलेनक कार्यक्रम ओ मंचक मांजल कवि लोकनिकें अपन कार्यक्रम हेतु बजा सकैत छथि. एहि हेतु कोनो बेस फिकिर वा बाझल रहबाक काज नहि. संपर्क करू आ बेस झमटगर कवि सम्मलेन हेतु आश्वस्त भ’ जाउ.
इ-मेल : maithilikavisammelan@gmail.com | संपर्क : 09386907933


text:
बैसकी किएक?
मिथिला सं ल' परदेस धरि मैथिली भाषा-साहित्य सं जुड़ल अनेको गोष्ठी आयोजित होइत रहैत अछि. एहन गोष्ठी कोनो ने कोनो संस्थाक छाहरि मे होइत रहल अछि. एकर अतिरिक्त सरकारी-गैरसरकारी साहित्यिक अनुष्ठान शीतताप नियंत्रित सभा कक्ष मे होइए. मने मैथिली मे बहुत बेसी साहित्यिक कार्यक्रम होइत रहल अछि.
एहि सभ कार्यक्रम मे आम लोकक भागीदारी नै जकां रहैत छै संगहि साहित्यिक लोकनिक उपस्थिति सेहो ओतेक नीक नै रहैछ. एहन अवस्था मे भाषा-साहित्य सं जुड़ल कार्यक्रम आम लोकक पहुंच सं बाहर भ' गेल अछि. परिणाम भेल जे ने साहित्यप्रेमी रहल आ ने आम लोकक मध्य सं रचनाकारे बहराइछ. नब लोक जे साहित्य लेखन दिस रुखि करितो छथि, प्लेटफ़ॉर्म आ प्रोत्साहनक अभाव मे उभरि नै पबै छथि. साहित्य एकटा सर्किल मध्य संकुचित भेल गेल अछि. एकर बड्ड भयाओन परिणाम सं मैथिली भाषा गुजरि रहल अछि.
एही सभ बात कें धियान मे रखैत कलकत्ताक किछु भाषाप्रेमी लोकनि 'अकासतर' साहित्यिक गोष्ठी करबाक नियार सं अनौपचारिक गोष्ठी शुरू केलनि, जे 'अकासतर बैसकी' नामे जानल जाइए. गोष्ठी मे पुरान आ स्थापित रचनाकारक स्थान पर नवतुरिया वा नव आगंतुक कवि कें प्राथमिकता देल जाइत अछि. सभ सं विशेष बात जे एहि मे कवि आ कविता प्रेमी संग बैसि क' कविताक आनंद लेइत छथि. एकर आयोजन फुजल अकासतर कोनो पार्क, मैदान, स्कूल-कॉलेज वा कोनो संस्थानक कैम्पस आदि स्थान पर होइए. धियान राखल जाइए जे आयोजन मे कोनो तरहक लम्फ-लम्फा नै हो.
कवितेटा किएक?
ई गोष्ठी मैथिली कविता कें समर्पित अछि. एहि मे पद्य विधाक साहित्य पढ़ल-सुनल जाइए. ओहि पर विचार, विमर्श ओ समीक्षा प्रस्तुत कएल जाइए. काव्य विधाक रचना कम समय मे पढ़ल जा सकैए आ एक गोष्ठी (जे डेढ़-दू घंटाक होइए) मे बहुते गोटे अपन रचना राखि सकैत छथि. मैथिली भाषा सं आमजन कें जोड़बाक लेल ई गोष्ठी शुरू कएल गेल अछि. कविते एहन विधा अछि जे नवतुरिया सं ल' वरिष्ठ लोकनि धरि कें अपना दिस आकर्षित क' सकैछ. एकर वाचन, गायन, प्रस्तुतीकरण अलग-अलग ढंग सं कत्तहु कएल जा सकैछ.
साहित्यिक गोष्ठी जाहि मे सभ विधा पढ़ल-सुनल जाए, पहिने सं होइत रहल अछि. कलकत्ता मे लगभग अढाइ दशक सं ओ जमशेदपुर मे एक दशक सं ‘संपर्क’ नामे एहन गोष्ठी आयोजित होइत रहल अछि. कथा गोष्ठी ‘सगर राति दीप जरय’ बेस लोकप्रिय भेल अछि त’ अनेक साहित्यिक गोष्ठी अस्तित्व मे अछि जे समय-समय पर विभिन्न ठाम विभिन्न संस्था सभ द्वारा आयोजित होइए. मुदा कविता कें समर्पित गोष्ठीक नितांत खगता देखल जा रहल छल. एही सभ कारणें ‘अकासतर बैसकी’ कविता केन्द्रित राखल गेल.
मिथिला सं ल' परदेस धरि मैथिली भाषा-साहित्य सं जुड़ल अनेको गोष्ठी आयोजित होइत रहैत अछि. एहन गोष्ठी कोनो ने कोनो संस्थाक छाहरि मे होइत रहल अछि. एकर अतिरिक्त सरकारी-गैरसरकारी साहित्यिक अनुष्ठान शीतताप नियंत्रित सभा कक्ष मे होइए. मने मैथिली मे बहुत बेसी साहित्यिक कार्यक्रम होइत रहल अछि.
एहि सभ कार्यक्रम मे आम लोकक भागीदारी नै जकां रहैत छै संगहि साहित्यिक लोकनिक उपस्थिति सेहो ओतेक नीक नै रहैछ. एहन अवस्था मे भाषा-साहित्य सं जुड़ल कार्यक्रम आम लोकक पहुंच सं बाहर भ' गेल अछि. परिणाम भेल जे ने साहित्यप्रेमी रहल आ ने आम लोकक मध्य सं रचनाकारे बहराइछ. नब लोक जे साहित्य लेखन दिस रुखि करितो छथि, प्लेटफ़ॉर्म आ प्रोत्साहनक अभाव मे उभरि नै पबै छथि. साहित्य एकटा सर्किल मध्य संकुचित भेल गेल अछि. एकर बड्ड भयाओन परिणाम सं मैथिली भाषा गुजरि रहल अछि.
एही सभ बात कें धियान मे रखैत कलकत्ताक किछु भाषाप्रेमी लोकनि 'अकासतर' साहित्यिक गोष्ठी करबाक नियार सं अनौपचारिक गोष्ठी शुरू केलनि, जे 'अकासतर बैसकी' नामे जानल जाइए. गोष्ठी मे पुरान आ स्थापित रचनाकारक स्थान पर नवतुरिया वा नव आगंतुक कवि कें प्राथमिकता देल जाइत अछि. सभ सं विशेष बात जे एहि मे कवि आ कविता प्रेमी संग बैसि क' कविताक आनंद लेइत छथि. एकर आयोजन फुजल अकासतर कोनो पार्क, मैदान, स्कूल-कॉलेज वा कोनो संस्थानक कैम्पस आदि स्थान पर होइए. धियान राखल जाइए जे आयोजन मे कोनो तरहक लम्फ-लम्फा नै हो.
कवितेटा किएक?
ई गोष्ठी मैथिली कविता कें समर्पित अछि. एहि मे पद्य विधाक साहित्य पढ़ल-सुनल जाइए. ओहि पर विचार, विमर्श ओ समीक्षा प्रस्तुत कएल जाइए. काव्य विधाक रचना कम समय मे पढ़ल जा सकैए आ एक गोष्ठी (जे डेढ़-दू घंटाक होइए) मे बहुते गोटे अपन रचना राखि सकैत छथि. मैथिली भाषा सं आमजन कें जोड़बाक लेल ई गोष्ठी शुरू कएल गेल अछि. कविते एहन विधा अछि जे नवतुरिया सं ल' वरिष्ठ लोकनि धरि कें अपना दिस आकर्षित क' सकैछ. एकर वाचन, गायन, प्रस्तुतीकरण अलग-अलग ढंग सं कत्तहु कएल जा सकैछ.
साहित्यिक गोष्ठी जाहि मे सभ विधा पढ़ल-सुनल जाए, पहिने सं होइत रहल अछि. कलकत्ता मे लगभग अढाइ दशक सं ओ जमशेदपुर मे एक दशक सं ‘संपर्क’ नामे एहन गोष्ठी आयोजित होइत रहल अछि. कथा गोष्ठी ‘सगर राति दीप जरय’ बेस लोकप्रिय भेल अछि त’ अनेक साहित्यिक गोष्ठी अस्तित्व मे अछि जे समय-समय पर विभिन्न ठाम विभिन्न संस्था सभ द्वारा आयोजित होइए. मुदा कविता कें समर्पित गोष्ठीक नितांत खगता देखल जा रहल छल. एही सभ कारणें ‘अकासतर बैसकी’ कविता केन्द्रित राखल गेल.
कोना होइए संचालन?
एकर संचालन पूरा रूप सं संयोजकक जिम्मे रहैत छनि जे एक साल लेल मनोनीत रहै छथि. गोष्ठीक पहिल साल 2015 लेल संयोजक रूपेश त्योंथ कें बनाओल गेल छलनि जे साल 2016 लेल संयोजकक दायित्व चन्दन कुमार झा कें सौंपलनि. 2017 लेल संयोजनक दायित्व भास्करानंद झा भास्कर कें देल गेलनि. एकर बाद 2018 लेल राजीव रंजन मिश्र, 2019 लेल किरण झा ओ 2020 लेल विजय इस्सर लग संयोजनक दायित्व रहल छनि.
संयोजकक मनोनयन आपसी सहमति आ विचार-विमर्श सं कएल जाइछ. बैसकी पर नजरि रखबाक लेल 5 सदस्यीय एडवाइजरी बोर्ड अछि जे एकर स्वरूप, उद्देश्य केर समीक्षा करैत अछि आ संयोजकक क्रियाकलाप आ प्रयास पर दृष्टि रखैत अछि. एडवाइजरी बोर्ड मे राजीव रंजन मिश्र, भास्करानंद झा भास्कर, मनोज शाण्डिल्य, चन्दन कुमार झा ओ रूपेश त्योंथ छथि.
एक बेर संयोजक सं सहमति ल' बैसकी देश-विदेश मे कतहु आयोजित कएल जा सकैत अछि. संयोजकक अनुपस्थिति मे आयोजित बैसकीक वैधता पर संयोजक आ एडवाइजरी बोर्ड मिलि क' निर्णय करैत छथि. बैसकीक उतरोत्तर विकास ओ प्रसार सहित आयोजनक स्वरूप पर बैसकी मे उपस्थित लोकनि सभ सं समय-समय पर सलाह-मशविरा कएल जाइत अछि.
की कएदा-क़ानून?
बैसकीक सभ सं बड़का कएदा कविते अछि. कविते पढ़ब, कविते सुनब, कविते जियब, कविते भोगब. कविता पर सभ किछु भ' सकैए. भाखा मैथिलीएटा होएत, तखन आन-आन भाखाक उत्तम कविताक मैथिली अनुवाद पढ़ल-सुनल जा सकैत अछि. गोष्ठी मे उपस्थित लोकनि आन रचनाकारक रचना सेहो पढि सकैत छथि. कविता प्रकाशित-अप्रकाशित वा नव-पुरान सभ तरहक रहि सकैत अछि. ओहि पर चर्च-विमर्श भ’ सकैत अछि. रचना पर त्वरित टिप्पणीक विधान नै अछि. रचना पढ़ब-सुनब आ तकर आनंद लेब, नव रचनाकार कें प्रोत्साहित करब मुख्य ध्येय राखल गेल अछि. कोनो वैध बैसकी मे 5 गोटेक उपस्थिति अनिवार्य अछि. साल मे कम सं कम 5टा गोष्ठी होएब आवश्यक अछि. बेसी सं बेसी 12टा बैसकी भ' सकैत अछि.
ट्रेंड बनल बैसकी!
अकासतर बैसकी शुरू भेल कि लोकक धियान एहि दिस गेलै. ओना त' मिथिला मे पर-पंचैती सं भोज-भात सभ फुजल अकासतर होइत रहल अछि मुदा आधुनिकताक बिर्रो मे साहित्यिक बैसकी कहिया ने उधिया गेल. गाम मे त' ई कार्यक्रम सभ नहिए होइए, शहर मे होइए मुदा से शहरी बात-बेवस्था मे. महानगरक साहित्य-प्रेमी फुजल अकासतर नीचा मे बैसि क' कविता पढैत छथि, चर्च-विमर्श करैत छथि से देखि लोक आकर्षित भेल.
की कएदा-क़ानून?
बैसकीक सभ सं बड़का कएदा कविते अछि. कविते पढ़ब, कविते सुनब, कविते जियब, कविते भोगब. कविता पर सभ किछु भ' सकैए. भाखा मैथिलीएटा होएत, तखन आन-आन भाखाक उत्तम कविताक मैथिली अनुवाद पढ़ल-सुनल जा सकैत अछि. गोष्ठी मे उपस्थित लोकनि आन रचनाकारक रचना सेहो पढि सकैत छथि. कविता प्रकाशित-अप्रकाशित वा नव-पुरान सभ तरहक रहि सकैत अछि. ओहि पर चर्च-विमर्श भ’ सकैत अछि. रचना पर त्वरित टिप्पणीक विधान नै अछि. रचना पढ़ब-सुनब आ तकर आनंद लेब, नव रचनाकार कें प्रोत्साहित करब मुख्य ध्येय राखल गेल अछि. कोनो वैध बैसकी मे 5 गोटेक उपस्थिति अनिवार्य अछि. साल मे कम सं कम 5टा गोष्ठी होएब आवश्यक अछि. बेसी सं बेसी 12टा बैसकी भ' सकैत अछि.
अकासतर बैसकी शुरू भेल कि लोकक धियान एहि दिस गेलै. ओना त' मिथिला मे पर-पंचैती सं भोज-भात सभ फुजल अकासतर होइत रहल अछि मुदा आधुनिकताक बिर्रो मे साहित्यिक बैसकी कहिया ने उधिया गेल. गाम मे त' ई कार्यक्रम सभ नहिए होइए, शहर मे होइए मुदा से शहरी बात-बेवस्था मे. महानगरक साहित्य-प्रेमी फुजल अकासतर नीचा मे बैसि क' कविता पढैत छथि, चर्च-विमर्श करैत छथि से देखि लोक आकर्षित भेल.
बैसकी सं जुड़ल एकटा एहने बैसकी राजधानी दिल्ली मे आयोजित भेल आ फेर एक सिलसिला शुरू भ' गेलैक. पटना-दरभंगा, मधुबनी, जनकपुर के' कहय, दोहा -कतार धरि अकासतर साहित्यिक आयोजन सभ भेल आ भ' रहल अछि. 'अकासतर बैसकी' बहुत कम समय मे आयोजनक एकटा ट्रेंड स्थापित करबा मे सफल रहल अछि. ई धारावाहिक गोष्ठी आयोजनक छठम साल मे अछि. समस्त भाषा-साहित्यप्रेमी कें हार्दिक बधाइ!
UPDATED: 05.10.2020


text:
मिथिलाके सीतामढ़ी जिलामें भेल पंचायत चुनावमें एगो मृत महिलाके पंचायत समितिक सदस्या चुनल गेल एहेन मामिला सामने आयल अछि, बुझु की अछि पूर...
मिथिलाके सीतामढ़ी जिलामें भेल पंचायत चुनावमें एगो मृत महिलाके पंचायत समितिक सदस्या चुनल गेल एहेन मामिला सामने आयल अछि, बुझु की अछि पूरा मामिला...
सीतामढ़ी सँ एगो चौंका देब' वाला समद आयल अछि, जाहि पर एकबेर अहाँके विश्वास नञि क' सकब। बात दरसअल सीतामढ़ी जिलामें पंचायत समितिमें एगो एहेन सदस्या चुनल गेलीह जे 9 वर्ष पहिलेहे मरि गेल छथि।
सीतामढ़ी जिलाक 10म फेजमें भेल पंचायत चुनावक जखन रिजल्ट आयल त जाँचके बाद पता चलल कि जाहि महिला मिथिलेश देवीके पंचायत समितिक सदस्या चुनल गेल अछि, ओकर त' 9 वर्ष पहिलेहे ओकर पति हत्या क' देने रहए। मिथिलेश कुमारीके हत्याके मुख्य आरोपी ओकर पति सिकंदर मुखिया छलैह। पुलिस रिकॉर्डमें अहि घटनाके बाद सँ सिकंदरके सेहो फरार भ'' जयबाक बात दर्ज अछि।
अपन कनिया मिथलेश देवीके हत्या कर' के बाद अजाद घूमि रहल सिकंदर एगो शातिर चाल चललक, ओ अपन दोसर कनिया गुड़िया देवीके अपन पहिली कनिया मिथलेश देवीके नाम पर चुनावमें उतारि देलकए। जिलाक एगो पुलिस अधिकारी कहलथि, सिकंदर, जेकी ओकर हत्याक आरोपी अछि, से अहिं उम्मीदक संग मिथिलेशके नाम पर अपन दोसर कनियाके चुनावमें उतारि देने छल की ओ केस सँ बरी भ' जायत। जिला मजिस्ट्रेट राजीव रोशन अहिं पूरा मामिलाके जांच आदेश देलनि हनि।


text:
उत्तरा (महाभारत)
उत्तरा राजा विराटक पुत्री छल। जखन पाण्डव अज्ञातवास करि रहल छल, ओ समय अर्जुन वृहनलला नाम ग्रहण करि रहि रहल छल। वृहनलला उत्तराक नृत्य, संगीत आदि के शिक्षा दैत् छल। जे समय कौरवसभ राजा विराटक गायसभ हस्तगत करि लेने छल, ओ समय अर्जुन कौरवसभसँ युद्ध करि अपूर्व पराक्रम देखेने छल। अर्जुनक उ वीरतासँ प्रभावित भऽ राजा विराट अपन कन्या उत्तराक विवाह अर्जुनसँ करै के प्रस्ताव रखने छल मुद्दा अर्जुन ई कहिके उत्तरा हुनकर शिष्या होए के कारण हुनकर पुत्रीक समान छल, ओ सम्बन्धक अस्वीकार करि देने छल। कालान्तरमे उत्तराक विवाह अभिमन्युक साथ सम्पन्न भेल छल। चक्रव्यूह तोडै के लेल जाएसँ पूर्व अभिमन्यु अपन पत्नीसँ विदा लै के लेल गेल छल। ओ समय ओ अभिमन्युसँ प्रार्थना केने छल हे उत्तरा के धन रहु अहाँ उत्तराक पास ही।[१] परीक्षितक जन्म हिनकरे कोखसँ अभिमन्युक मृत्युक बाद भेल छल। उत्तराक भाईक नाम उत्तर छल।
सन्दर्भ सामग्रीसभ[सम्पादन करी]
- ↑ जयद्रथ वध: मैथिलीशरण गुप्त, तृतीय सर्ग


text:
टीडीएस (TDS) की होइत छै? टीडीएस सँ की बुझैत छी? पहिले TDS के अवधारणा बुझैत छी आय केरऽ बहुत स्रोत सँ कर असूलीके उद्देश्य सँ टीडीएस केरऽ अवध...
टीडीएस (TDS) की होइत छै? टीडीएस सँ की बुझैत छी?
पहिले TDS के अवधारणा बुझैत छी आय केरऽ बहुत स्रोत सँ कर असूलीके उद्देश्य सँ टीडीएस केरऽ अवधारणा शुरू कयल गेल छल। अइ अवधारणाके अनुसार कोनो व्यक्ति (कटौतीकर्ता) जे कोनो अन्य व्यक्ति (कटौती करय वाला) के निर्दिष्ट प्रकृति के भुगतान करय लेल उत्तरदायी छै, ओ स्रोत पर कर कटौती करतय आ ओकरा केंद्र सरकारक खातामे जमा कराओत. जे कटौतीकर्ता सँ स्रोत पर आयकर कटौती कयल गेल छै, ओकरा कटौतीकर्ता द्वारा जारी फॉर्म 26एएस अथवा टीडीएस प्रमाणपत्रके आधार पर अइ प्रकार कटौती कयल गेल राशिके क्रेडिट लेवाक हकदार होयत अछि।
TDS मे तीन टा अंग्रेजीक शब्द छै T, D तथा S, अंग्रेजीमे पुरा नाम Tax Deducted at Source कहल जायत छै जाहिके मैथिलीमे "स्रोत पर कर कटौती" कहि सकैत छी। नामे सँ काटयके छै।
टीडीएस कोना काटल जेतय ओकर की नियम छै ताहि सँ पहिले दू टा आओर शब्द बुझैत छी Deductor अथवा Deductee के अर्थ अछि टीडीएस काटय वला कटौतीकर्ता कहि सकैत छी, यैह टीडीएस रिटर्न सेहो फाइल करैत छथि। दोसर शब्द अछि Payer अर्थात जनिकर टीडीएस काटल जायत छै।
सामन्यतः व्यपारी लोकिनके टीडीएस काटय पड़ैत छै, जखनि किओ व्यापारीके बिल दैत छै अथवा व्यापारी किनको advance अर्थात अग्रिम भुगतान करैत छै तखनि टीडीएसके नियमके मोताबिक टीडीएस काटय पड़ैत छै।
[post_ads]
टीडीएस रेट चार्ट देखय लेल निचा बटन देल गेल अछि ताहि पर क्लिक करू
टीडीएस काटि लेलाक बाद व्यपारी लोकिनके ओ टीडीएसके रकम सरकार घरमे जमा कराबय पड़ैत छै।
जाहि महीनामे टीडीएस काटल जायत छै ओहिके दोसर महीनाके 7 तारीख तक टीडीएसके रुपया जमा करय पड़ैत छै अन्यथा प्रत्येक महीना 1.5% सुदि लागैत छै। मात्र मार्च महीना अपवाद अछि मार्चमे काटल गेल टीडीएसके रकम अगिला महीना अर्थात अप्रैलके 30 तारीख तक जमा कयल जा सकैछ।
टीडीएस ऑनलाइन NSDL के वेबसाइट पर जमा कराओल जायत छै।
एतय टीडीएस जमा करय लेल चालान संख्या 281 भरल जायत छै।
[post_ads_2]
TDS दु तरीका सँ जमा कयल जा सकैछ।
1. ऑनलाइन अर्थात इलेट्रॉनिक मोडमे इ अनिवार्य अछि
A. सभ कॉरपोरेट एससेसीज लेल आओर
B. जाहि पर आयकर अधिनयम 1961 के धारा 44AB लागैत अछि।
2. बाद बाकी, डिडक्टर बैंकमे जा कय चालान 281 भरि कय जमा कय सकैत छथि।
[चालान 281 डाउनलोड करू ##download##]


text:
नव वर्ष क आगमन पर बिहार स लग कए दिल्ली तक शुभाकमना देबाक जारी रहल परंपरा। मुख्यमंत्री नीतीश कुमार सबस पहिने पूर्व रेलमंत्री कए देलथि शुभकामना। दिल्ली मे मीरा कुमार देलथि राष्ट्रपति कए नव वर्षक बधाई। समाद परिवार क सेहो स्वीकार करू नव वर्षक कोटि-कोटि बधाई।
सर्वाधिकार सुरक्षित। इसमाद डॉट कॉम मे प्रकाशित सभटा रचना आ आर्काइवक सर्वाधिकार रचनाकार आ संग्रहकर्त्ता लग सुरक्षित अछि। रचना क अनुवाद आ पुन: प्रकाशन वा आर्काइव क उपयोग लेल इ-समाद डॉट कॉम प्रबंधन क अनुमति आवश्यक। प्रबंधक- छवि झा, संपादक- कुमुद सिंह, राजनीतिक संपादक- प्रीतिलता मल्लिक, समाचार संपादक- नीलू कुमारी। वेवसाइट क डिजाइन आ संचालन - जया झा।
हमरा स संपर्क: esamaad@gmail.com


text:
> लना मिथिला विश्वविद्यालय केर दीक्षांत समारोह
> मुख्यमंत्रियो कयलनि मिथिलाक गुणगान
> मुख्यमंत्रियो कयलनि मिथिलाक गुणगान
दड़िभंगा. ललित नारायण मिथिला विश्वविद्यालय केर दीक्षांत समारोह मे बुधदिन ३ अक्टूबर २०१२ कें राष्ट्रपतिक आगमन नव प्राण केर संचार कयलक. राष्ट्रपति प्रणव मुखर्जी केर आगमन पर विश्वविद्यालय छात्र सहित समूचा मिथिला केर लोक बेस उत्साहित छल. दीक्षांत समारोह मे राष्ट्रपतिक आगमनक बाद विद्वत शोभायात्रा निकालल गेल. जकर नेतृत्व कुलसचिव डॉ. विजय प्रसाद सिंह कयलनि. राष्ट्रपति प्रणव मुखर्जी एही जुलूसक संग मंच पर पहुंचलाह. दीक्षांत केर औपचारिकताक शुरूआत कुलसचिव कयलनि. राष्ट्रपतिक अयबा सं पहिने मंच पर वरिष्ठ कांग्रेस नेता डा. मदन मोहन झा, पूर्व विधान पार्षद डा. दिलीप कुमार चौधरी, विधान पार्षद डा. विनोद कुमार चौधरी बेस सक्रिय छलाह. मंच संचालन डा. इंदिरा झा व प्रो. पुतुल सिंह क' रहल छलीह. कार्यक्रमक सफलताक लेल विवि केर सभ पदाधिकारी सक्रिय देखल गेलाह.
मिथिला विश्व कें देखओने अछि बाट: राष्ट्रपति
राष्ट्रपति प्रणव मुखर्जी अपन संबोधन मे कहलनि जे मिथिला विश्व केर अनेको सुधार ओ संस्कृति निर्माण लेल प्रेरणा बनल अछि. ओ मिथिलाक कला संस्कृति व शिक्षा क्षेत्र मे योगदानक चर्चा करैत वर्त्तमान शिक्षा पद्धति ओ संभावना पर इजोत देलनि.
मैथिलीक टॉपर मनोज कुमार साह सहित अन्य कें गोल्ड मेडल
समयाभाव केर कारण राष्ट्रपति मात्र ६ गोट छात्र कें मेडल द' सकलाह. जिनका सभ कें महामहिम गोल्ड मेडल देलनि से लनामिवि केर मैथिलीक टॉपर मनोज कुमार साह कें डा.नागेंद्र झा मेमोरियल गोल्ड मेडल, वाणिज्य व व्यवसाय प्रशासन विभागक एमबीए टॉपर मौसमी प्रिया कें जगदीश सिंह मेमोरियल गोल्ड मेडल, संगीतक टॉपर साहित्य मल्लिक कें प्रो.उमाकांत मेमोरियल गोल्ड मेडल, रसायनक टॉपर प्रियंका कुमारी कें डा.नीलाम्बर चौधरी मेमोरियल गोल्ड मेडल देल गेल. राजनीति विज्ञानक टॉपर स्वाति कुमारी कें डा.इंद्रदेव शर्मा मेमोरियल गोल्ड मेडल देल गेल तथा एमएड केर टॉपर श्वेता सोनाली कें राधाकांत झा मेमोरियल गोल्ड मेडल भेटल. राष्ट्रपति प्रणव मुखर्जी केर उपस्थिति मे प्रतिकुलपति डा. ध्रुव कुमार नरेंद्र नाथ झा, राम विलास यादव व राम नारायण शर्मा कें डीलिट उपाधि प्रदान कयलनि. समय अभाव केर कारणे जाहि टापर लोकनि कें राष्ट्रपति हाथे मेडल नहि प्राप्त भेलनि ओ लोकनि कनेक उदास छलाह. राष्ट्रपतिक चल गेलाक बाद विभिन्न संकाय केर सफल छात्र-छात्रा कें डिग्री प्रदान कयल गेल.
शिक्षा मे अग्रणी रहल अछि मिथिला: राज्यपाल
राज्यपाल सह कुलाधिपति देवानंद कुंअर कहलनि जे मिथिला केर इतिहास, एतुका संस्कृति अत्यंत प्राचीन ओ समृद्ध रहल अछि. ई क्षेत्र ज्ञान, शिक्षाक क्षेत्र मे अग्रणी रहल अछि आ लनामिवि एही परम्परा केर प्रतिनिधित्व करैत अछि.
मुख्यमंत्री कयलनि बखान
लनामिवि केर पंडित नागेंद्र झा स्टेडियम परिसर मे आयोजित चारिम दीक्षांत समारोह कें संबोधित करैत मुख्यमंत्री नितीश कुमार कहलनि जे राष्ट्रपति पटना केर बाद सोझे मिथिला अयलाह अछि. ओ कहलनि जे मिथिला आ बंगाल केर संस्कृति समान अछि. ई विद्यापतिक धरती अछि जाहि पर बंगालो गुमान करैत अछि. महामहिम बंगाल कें छथि त' दड़िभंगा 'द्वार बंग' केर रूप मे जानल जाइत अछि. राष्ट्रपतिक दड़िभंगा अयने मिथिला आ बंगाल मे सांस्कृतिक एकरूपता केर ई कड़ी बेसी मजगूत भेल अछि.
एहि कार्यक्रम मे उपमुख्यमंत्री सुशील कुमार मोदी, जिला प्रभारी मंत्री सह राज्य केर लोक स्वास्थ्य अभियंत्रण मंत्री चंद्रमोहन राय आ शिक्षामंत्री पीके शाही मंच पर उपस्थित छलाह. एकर संगहि दर्शक दीर्घा मे पूर्व केंद्रीय मंत्री सह राजद नेता अली अशरफ फातमी, नगर विधायक संजय सरावगी, विधायक विजय कुमार मिश्र, विधायक गोपालजी ठाकुर, विधायक इजहार अहमद, जिप अध्यक्ष हरि सहनी, विधायक अशोक यादव, विधान पार्षद मिश्रीलाल यादव, मेयर गौरी पासवान आदि उपस्थित छलाह.
एहि कार्यक्रम मे उपमुख्यमंत्री सुशील कुमार मोदी, जिला प्रभारी मंत्री सह राज्य केर लोक स्वास्थ्य अभियंत्रण मंत्री चंद्रमोहन राय आ शिक्षामंत्री पीके शाही मंच पर उपस्थित छलाह. एकर संगहि दर्शक दीर्घा मे पूर्व केंद्रीय मंत्री सह राजद नेता अली अशरफ फातमी, नगर विधायक संजय सरावगी, विधायक विजय कुमार मिश्र, विधायक गोपालजी ठाकुर, विधायक इजहार अहमद, जिप अध्यक्ष हरि सहनी, विधायक अशोक यादव, विधान पार्षद मिश्रीलाल यादव, मेयर गौरी पासवान आदि उपस्थित छलाह.
कम नहि भेल हंगामा!
एक दिस जतय ई पूरा कार्यक्रम शिष्ट ओ व्यवस्थित भ' रहल छल ओतहि परिस्थिति एहन भेल जे पुलिस लाठियो भजैत अपस्यात भेल छल. राष्ट्रपतिक एक झलक देखबाक लेल लोक आतुर छल त' पुलिस प्रशासन सुरक्षा केर नाम पर लोक कें रोकलक आ फेर भेल दौग-धूप, चलल लाठी, कूदल ढेप.
(Report: विशेष प्रतिनिधि, मिथिमीडिया)
Tags: हालचाल


text:
वेब्याक मेसिन
वेब्याक मेसिन (अङ्ग्रेजी: Wayback Machine) इन्टरनेटमे वर्ल्ड वाइड वेब आ अन्य जानकारीक लेल संयुक्त राज्य अमेरिकाक सान फ्रान्सिस्कोमे रहल एक गैर-नाफा सङ्गठनमे आधारित इन्टरनेट सङ्ग्रहद्वारा निर्मित डिजिटल अभिलेख छी।[४][५]
इतिहाससंपादित करें
इन्टरनेट सङ्ग्रह अक्टूबर २००१ मे वेब्याक मेसिनक सुरू केलक। ई ब्रुस्टर काहले आ ब्रुस गिलेटद्वारा स्थापित कएल गेल छल। जे एलेक्सा इन्टरनेटमे सामग्रीसभ राखने अछि। सेवा प्रयोगकर्तासभकें समय समयमे वेब पेजसभक सङ्ग्रहित संस्करण देखवाक लेल सक्षम बनबैत अछि। जे अभिलेखकें 'तीन आयामी सूचकाङ्क कहैत अछि।
प्राविधिक विवरणसंपादित करें
सफ्टवेयरक 'कल' करवाक लेल विकास केनए अछि आ सब सार्वजनिक पहुँचयोग्य वर्ल्ड वाइड वेब पृष्ठसभ, गोफर पदानुक्रम, नेटन्यूज बुलेटिन बोर्ड प्रणाली आ सफ्टवेयर डाउनलोड करवाक लेल योग्य इन्टरनेटमे सामग्रीसभ डाउनलोड करि सकैत अछि।[६] ई 'क्रलसभ' द्वारा एकत्रित जानकारी इन्टरनेटमे उपलब्ध सब जानकारी समावेस नै करैत अछि, कियाकी डेटा प्रकाशकद्वारा प्रतिबन्धित वा डेटाबेसमे भण्डारण कएल बहुत सामग्रीसभ सीमित नै अछि। आंशिक रूपमे सञ्चालित वेबसाइटसभमे विसङ्गतिसभ हटावैक लेल इन्टरनेट सङ्ग्रहद्वारा संस्थासभ आ सामग्री सिर्जनाकर्तासभके स्वैच्छिक रूपमे सफल आ डिजिटल सामग्रीक सङ्ग्रह सुरक्षित करि आ डिजिटल सङ्ग्रहणसभ सिर्जना करवाक अनुमति देवाक रूपमे प्रयोग केनए छल।[७]
सन्दर्भ सामग्रीसभसंपादित करें
- ↑ "Archive.org Site Info", Alexa Internet, मूलसँ ३ अगस्त २०१६-मे सङ्ग्रहित, अन्तिम पहुँच १८ जून २०१६।
- ↑ "WayBackMachine.org WHOIS, DNS, & Domain Info – DomainTools", WHOIS, अन्तिम पहुँच २०१६-०३-१३।
- ↑ "InternetArchive.org WHOIS, DNS, & Domain Info – DomainTools", WHOIS, अन्तिम पहुँच २०१६-०३-१३।
- ↑ "Internet Archive launches WayBack Machine", Online Burma Library, २००१-१०-२५, २०१६-०३-२४-कऽ मूल रूप सङ्ग्रहित, अन्तिम पहुँच २०१६-०३-१३।
|deadurl=प्यारामिटर ग्रहण नै केलक (सहायता)
- ↑ "The Internet Archive: Building an 'Internet Library'", Internet Archive, २००१-११-३०, मूलसँ नवम्बर ३०, २००१-मे सङ्ग्रहित, अन्तिम पहुँच २०१६-०३-१४।
|deadurl=प्यारामिटर ग्रहण नै केलक (सहायता)
- ↑ Kahle, Brewster, "Archiving the Internet", Scientific American – March 1997 Issue, ३ अप्रैल २०१२-कऽ मूल रूप सङ्ग्रहित, अन्तिम पहुँच १९ अगस्त २०११।
|deadurl=प्यारामिटर ग्रहण नै केलक (सहायता)
- ↑ Jeff Kaplan (अक्टुबर २७, २०१४), "Archive-It: Crawling the Web Together", Internet Archive Blogs, अन्तिम पहुँच अक्टुबर १६, २०१७।


text:
योग
योग भारत आ नेपालमे एकटा आध्यात्मिक प्रकियाक योग कहल जाएत अछि । जहिमे शरीर, मन आ आत्मा कऽ एक साथ लाबऽ मे योगक महत्वपूर्ण भूमिका होएत अछि । ई शब्द, प्रक्रिया आ धारणा बौद्ध धर्म, जैन धर्म आ हिन्दु धर्ममे ध्यान प्रक्रिया सँ सम्बन्धित अछि । योग शब्द भारत, नेपाल सँ बौद्ध धर्मक सङ्ग चीन, जापान, तिब्बत, दक्षिण पूर्व एसिया आ श्रीलंका लगायत विश्वभरि फैलल अछि आ एखन समुचा सभ्य जगतमे सेहो लोक योग सँ परिचित अछि ।
एतेक प्रसिद्धि कऽ बाद पहिल बेर ११ दिसम्बर २०१४ कें दिन संयुक्त राष्ट्र सङ्घ महासभाद्वारा प्रत्येक बर्ष २१ जुनकें विश्व योग दिवसक रूपमे सम्पूर्ण विश्व भरि मनेबाक लेल मान्यता देल गेल अछि । आब जा योगक विश्वव्यापी परिभाषा सुनिश्चित भऽ गेल अछि । हिन्दू धर्मक श्रीमद्भगवद्गीता प्रतिष्ठित ग्रन्थ मानल जाएत अछि । जहिमे योग शब्दक बहुतो बेर प्रयोग कएल गेल अछि, कहियो असगड़े आ कहियो सविशेषण जेना बुद्धियोग, संन्यासयोग, कर्मयोग । वेदोत्तर कालमे भक्तियोग आ हठयोग नाम सँ सेहो योग प्रचलित छल । महात्मा गान्धीक अनासक्ति योगक व्यवहार सँ प्राप्त भेल छल । पतञ्जली योगदर्शनमे क्रियायोग शब्द देखल जाएत अछि । पशुपती योग आ माहेश्वर योग जका शब्दक सेहो चर्चा मिलैत अछि ।


text:
> अनिता मंडल ओ नीलेश दीपक सेहो होयताह सम्मानित
नव दिल्ली. सुन्दर संयोग नाटक प्रस्तुतिक बाद मैलोरंग द्वारा स्थापित तीनटा सम्मानक घोषणा कयल गेल अछि. ई सम्मान रंगकर्म केर क्षेत्र मे विशिष्ट काजक हेतु २०१२ साल लेल घोषित कयल गेल अछि. एहि बेरक तीनू सम्मानक चयन कर्ता प्रेमलता मिश्र प्रेम, देवशंकर नवीन आ मुकेश झा छलाह. चयनकर्ता लोकनि अंतिम रूप सं सम्मानक लेल अपन सहमति देलनि अछि. रंगकर्मी प्रमिला झा सम्मान अनिता मंडल (जनकपुर, नेपाल), रंगकर्मी श्रीकांत मंडल सम्मान नीलेश दीपक (दिल्ली) आ ज्योतिरीश्वर सम्मान महेन्द्र मलंगिया (मलंगिया, मधुबनी) कें प्रदान कयल जेतनि. मैलोरंग द्वारा आगामी आयोजन मे हिनका लोकनि कें एहि सम्मान स’ सम्मानित कयल जेतनि.
(Report: मिथिमीडिया ब्यूरो)
Tags: हालचाल


text:
जन्मदिन विशेष :: श्री लालदेव कामत
नौआबाखर, घोघरडीहा सँ पत्रकार,समीक्षक संगे लेखक श्री लालदेव कामत जी मिथिला-मैथिली हेतु हृदयसँ समर्पित लोक में एक छथि। समसामयिक हर घटना पर बारीकी सँ नजर राखि सोशल मीडिया आ सम्पर्क मीडिया के माध्यम सँ अपन विचार स्वतंत्र रूप सँ सतत रखैत रहय छथि।
सह संपादक – कोसी संदेश (मैथिली पत्रिकाक) छथि आओर हिनका द्वारा रचित विभृति (भाजपा सँ संबंधित) मैथिली पोथी छी,
हमसब हिनका एकटा सम्पूर्ण समाजसेवी के रुप में जानय छी फुलपरास विधानसभा सँ पूर्व विधायक प्रत्याशी रहि चुकल छथि वर्तमान मे जिला अति पिछड़ा मोर्चा, झंझारपुर भाजपा मे महामंत्री छथि आ सतत बाबूजीक पुस्तकालय हेतु हिनक सहयोग भेटैत रहैत अछि। सम्पूर्ण कहबाक तात्पर्य ई अछि कि मिथिला में सम्पूर्ण परिवार एहन बहुत कम छथि जे मैथिलीसेवी होईथ। लालदेव कामतजी सपरिवार मैथिलीसेवी छथि। हिनक अनुज महाकांत प्रसाद (+2 वाटसन हाई स्कूल मधुबनी) , जेष्ठ सुपुत्र सुभाष कुमार कामत माझिल सुपुत्र कैलाश कुमार आनंद सेहो हृदय सँ समर्पित मिथिला – मैथिली के अभियानी छथि आ मैथिली साहित्यक एकटा उभरैत सितारा छथि।
आई जन्मदिन के सुअवसर पर श्री लालदेव कामत जी के समस्त मैथिल मंच परिवार के तरफ सँ ढ़ाकीभरि बधाई आ शुभकामना। माँ भगवती अहाँ के दीर्घायु देथि आ अहाँ हमरा सबके सतत मार्गदर्शन करैत रही यैह इच्छा अछि हमर सबके।
जय मिथिला
जय जय मैथिल


text:
नवका- पुरनका लेख सर्च करु...
तीन सालक आरोपी
दरभंगा सं एकटा खबर अछि. बहेड़ी थाना में ओना तs मामला दर्ज होएते रहैत अछि मुदा एक मामला में एहन आरोपी के नाम दर्ज छै जे आरोपी शब्द के मतलबों नहिं जानैत अछि. बहेड़ी थाना में पिछला दिन मारिपीट के एकटा मामला दर्ज करल गेल. आरोपी में ओना कइटा नाम छै मुदा अहां के ई जानि कs अचरज होएत जे एहि में एकटा नाम तीन साल के नुनु के छै. आब ई तीन साल के नुनु अजय ककरा सं मारि पीट करत ! एकर साफ मतलब अछि जे मामला दर्ज करय गेल पुलिस मामला के नीक सं जांच पड़ताल नहिं करलक आ जेना लोक कहलक लिख लेलक. उ तs जखन मामला अदालत पहुंचल तखन पुलिस के भूमिका पर सवाल उठावल गेल. मुदा पुलिस अपन गलती मानय लेल तैयार नहिं अछि. अफसर सभ सेहो पुलिस के बचाबय लेल बहाना बना रहल छथिन्ह. मामला के जे होय पुलिस के एकटा छोट-छिन्ह गलती के लेल तीन साल के अजयक पिता संतोष मल्लिक दरभंगा कोर्ट में चक्कर पर चक्कर लगा रहल छथिन्ह.
सदस्यता लें टिप्पणियाँ भेजें (Atom)


text:
बम्बइ : सिंगिंग रियलिटी शो द वॉयस इंडिया केर फाइनल मे पहुंचल एकमात्र फीमेल आर्टिस्ट परम्परा ठाकुर तेसर स्थान पर रहलीह. अपन प्रतिभाक बल पर शो मे अंत धरि बनल रहयबाली परम्परा मशहूर मैथिली गीतकार रबीन्द्रनाथ ठाकुर केर पौत्री थिकीह. सोशल साइट पर मैथिल मध्य जबरदस्त भोट अपील केर बादो ई तेसर स्थान पर रहलीह. एहि कें बाद बधाइ संदेशक दौर शुरू भ' गेल. परम्पराक पीसी ओ साहित्यिक सारिका ठाकुर लिखैत छथि जे परम्परा अपना सभक लेल विजेता अछि. भोट देबाक लेल सभ कें धन्यवाद.
रियलिटी शो सभ मे मैथिल प्रतिभा सभ अबैत रहैए मुदा पहिल खेप भोटिंग अपील एहि तरहक देखबा मे आएल. मैथिल एकजुटताक मिसाले अछि जे परम्परा ठाकुर स्वयं कहियो ने अपील केलनि मैथिली मे, वा एको लाइन मैथिली नै गेलीह मुदा फेसबुक सहित मोबाइल संदेशक माध्यम सं कैम्पेन चलाओल गेल. एतेक त' पक्के अछि जे भोटिंग अपन काज केलक अछि जे परम्परा तेसर स्थान सुरक्षित क' सकलीह. ओना परम्पराक सिंगिंग टैलेंट सेहो विलक्षण अछि. मिथिमीडिया दिस सं एहि प्रतिभाक उज्ज्वल भविष्यक कामना आ बधाइ!
Tags: हालचाल हालचाल : एहिपार


text:
मधुबनी टीसन एम्हर किछु दिन सं चर्चा मे बनल अछि. अव्यवस्था आ गंदगी लेल फेमस ई रेलवे स्टेशन यात्री लोकनि कें एखन अचंभित क' रहल अछि, जखन ओ लोकनि मिथिला पेंटिंग सं चकाचक स्टेशन देखैत छथि. एहन नै छै जे एहि स्टेशन पर पहिल खेप ई पेंटिंग लागल अछि. एहि सं पहिनहुं कलाकृतिक किछु नमूना स्टेशन पर देखबा मे अबैत छल. मुदा यात्री ई देखि चकित होइ छथि जे पूराक पूरा स्टेशनक देवाल पेंटिंग सं सजल अछि.
मधुबनी रेलवे स्टेशनक देवाल पर गैर सरकारी संस्था 'क्राफ्टवाला' केर प्रयास सं लगभग 7,000 वर्गफीट सं बेसी क्षेत्रफल मे मिथिला पेंटिंग बनाओल गेल अछि. सय सं बेसी कलाकार टीसन पर चित्रकारी मे भाग लेलनि, जाहि मे रेलवे सेहो सहयोग केलक अछि. संस्थाक संयोजक आ मधुबनीक ठाढ़ी गाम निवासी राकेश कुमार झा कहैत छथि जे ई विश्व रिकार्ड बनि सकैत अछि.
कलाकार सभ द्वारा टीसनक देवाल पर अलग-अलग थीम पर मिठिया पेंटिंग बनाओल गेल अछि. रेलवे टीसन पर ई चित्रकारी एकरा दर्शनीय स्थल जकां बना देलक अछि. आब एकरा सुरक्षित-संरक्षित करब चुनौतीपूर्ण काज अछि, जाहि पर रेलवे अधिकारी कें धियान देबाक आवश्यकता अछि.
एहि काज हेतु 'क्राफ्टवाला' आ कलाकारक लोकनिक जतेक प्रशंसा कएल जाय से कम अछि. ई एकटा डेग मिथिलाक बहुविधा मे काज केनिहार लोक सभ लेल एक उदाहरण अछि जे प्रयास केने मिथिलाक पावन कला-संस्कृति ओ भाखा जे मिथिलो मे उजरल-उपटल अछि, पुनः स्थापित भ' सकैत अछि.


text:
जनकपुरधाम,भादव ७ ।
महोत्तरी जिल्लाक हतिसर्वा गाविसक श्रीनगरमे रहल श्रीनगर सामुदायिक मैथिली प्राथमिक विद्यालयमे फिनल्याण्डक टोली पहुँच मातृभाषामे धियापुताके पढाई कोना भऽ रहल एकर जानकारी लेलक अछि ।
ओ टोलीमे जुहो लेप्पानेन, रिको प्रिक्लेन आ मिकाइल हतोला रहल छथि । मातृ भाषा ओहूँमे मैथिली भाषामे पढाई देखि अपने सभके बहुत प्रसन्नता भेल टोली लिडर रहल जुहो लेप्पानेन मिथिला डटकमसँग बातचित करैत कहलन्हि । ओ टोली विद्यार्थी सभसँ अपन अनुभव सेहो सेयर कएलन्हि ।
फिनल्याण्डक तीनू नागरिक फिनल्याण्डासँ भ्यान यात्रामे नेपाल आएल छथि । एहिक्रममे रुस, काजिक्स्तान, क्रिग्रिस्तान, चीन, पाकिस्तान, भारत होइत नेपाल आएल छथि । गाडीएसँ फेर फिनल्याण्ड जाएके तीनू गोटेके कार्यक्रम रहल अछि ।
करिब २० हजार किलोमिटरक ओ यात्रा क्रममे होबएवला आम्दानी आफन्त नेपाल आ ट्रान्सफरमेशन नेपालके देबएके ओ घोषणा कएलन्हि । आफन्त नेपालक कार्यक्रम मैथिली विकासक लेल रहल अछि ।
आफन्त नेपाल धनुषा आ महोत्तरीक पाँच टा विद्यालयमे मैथिली भाषामे पढाई शुरु कएने अछि । मैथिली भाषाक पढाईके प्रति विद्यार्थीमे क्रेज तऽ अछिए बाहरसँ जाहि रुपसँ समर्थन प्राप्त भऽ रहल अछि एहिसँ काज करएमे सुविधा भऽ रहल आफन्त नेपालक उपाध्यक्ष प्रदीप यादव कहलन्हि ।
जल्दिए ओ विद्यालय सभके सुविधा सम्पन्न बनाएब सेहो ओ घोषणा कएलन्हि । महोत्तरीक श्री नगरक मैथिली विद्यालयक कारण ओ गामके सेहो नमूना गाम बनाबएके सोच ओहि क्षेत्रमे विकास भऽ रहल अछि ।
मुसहर समुदायक बस्ती रहल श्रीनगरमे अधिकांश धीयापुता मैथिली भाषामे प्राथमिक शिक्षा लऽ रहल अछि । ओ विद्यालयक व्यवस्थापन समितिक अध्यक्ष पलट सदा कहैत छथि– मातृ भाषामे पढाई भेलाक कारण विद्यार्थी सभमे अकल्पनीय विकास भऽ रहल अछि ।
ओ गाममे मात्रे सवाँ सय विद्यार्थी मैथिली भाषामे पढि रहल अछि । फिनल्याण्डक नागरिक सभ द्वारा सहयोगकेँ आश्वासन देलाक बाद ओ सभ आओर उत्साहित भेल अछि ।


text:
नव दिल्ली : दिल्लीक फिक्की सभागार में दिनांक 11 जनवरी 2014क' गणतंत्र दिवसक उपलक्ष्यमे दिल्ली सरकारक मैथिली भोजपुरी अकादमी द्वारा कवि सम्मलेनक आयोजन कएल गेल छल. जाहिमे कवि लोकनि अपन कविता पाठ सँ फिक्की सभागारमे बैसल समस्त दर्शक लोकनिकें कखनो हर्ष त' कखनो विस्मित त' कखनो खूब जमिक' हंसबापर विवशक' देलनि. कविताक पांति-पांतिपर दर्शक लोकनि थोपरी बजा कविक कविताक सराहना कएल.
कवि सम्मलेनमे दिल्लीक संग-संग अन्य राज्यसँ कवि आ कवियित्री लोकनि सेहो भाग लेने छलीह. मैथिली कवि डॉ० बुद्धिनाथ मिश्र अपन कविता "गाम अपनो लगए आन गामे जेँकाँ, तैं फिरै छी बने बन रामे जेँकाँ " त' डॉ० शेफालिका वर्मा अपन कविता "ठप्पा" में नारीक चित्रण केलनि.
भोजपुरी कवि देवकांत पाण्डेय अपन कविता "जमवले अपने हुनर से धक भोजपुरिया आ डॉ० कमलेश राय अपन कविता "आधा देह उधर देखि ,अक्सर नदी किनारे देखि" कविताक पाठ क' श्रोता लोकनि कें मंत्रमुग्ध केलनि.
कवि सम्मलेन के सञ्चालन भोजपुरी कवि विनय बिहारी शुक्ला "विनम्र" केलनि, आ अध्यक्षता मैथिलीक प्रसिद्ध कवि रामलोचन ठाकुर केलनि. सम्मलेनमे मैथिली कवि गंगेश गुंजन, निवेदिता झा, शेफालिका वर्मा, मृदुला प्रधान, विजय नाथ झा, रविन्द्र लाल दास, विनीता मल्लिक, उमाकांत आ भोजपुरी कवि कुबेर नाथ मिश्र "विचित्र", गुरु चरण सिंह, जौहर शफियावादी, वशिष्ठ द्विवेदी, सुभद्रा वीरेंद्र, संतोष पटेल, तारकेश्वर मिश्र आ राजेश कुमार मांझी कविता पाठ केलनि. एहिसँ पहिने सम्मेलनक उद्घाटन दिल्ली सरकारक कला, संस्कृति आ भाषा विभागक सचिव गीतांजलि गुप्ता कुंद्रा द्वारा कएल गेल. एहि अवसर पर मैथिली भोजपुरी अकादमीक उपाध्यक्ष अजीत दुबे कहलनि मैथिली आ भोजपुरी दुनू बहिन छथि.
(रिपोर्ट : संजय झा / फोटो : फेसबुक )
Tags: हालचाल : एहिपार


text:
पटना। 17 दिसम्बर। नोटबंदी पर राजद द्वारा बड़का आंदोलन करबाक लेल आय पार्टी केर मीटिंग बजाओल गेल। राजद सुप्रीमो लालू प्रसाद यादव कहलनि कि नोटबंदी केर ओहने हश्र होयर जेहेन कांग्रेस सरकार म' नसबंदी केर भेल छल। लालू यादव कहलनि कि देशक स्थिति फुटबॉल जेहेन भ' गेल अछि। जे लोग काजक खोज म' बाहर गेल छल सभ अप्पन घर वापस लौट रहल छैथ।कालाधन तेँ वापस नहि आयल लेकिन आम आदमी क' फजीहत भ' रहल अछि। नोटबंदी पर राजद पार्टी केर स्टैंड पहिने जोका कायम अछि। राजद नोटबंदी केर पुरजोर विरोध करैत अछि। पीएम मोदी देश क' धोखा देलन्हि अछि।
अपने के बता दी कि नोटबंदी के बाद सँ जनता क' भ' रहल परेशानि क' देखैत राजद केंद्र सरकार के एहि फैसला केर कड़ा विरोध केलन्हि अछि। हाले म' एहि मुद्दा पर राजद आक्रोश मार्च सेहो निकालने छल।
नोटबंदी पर बिहार म' चैल रहल गठबंधन सरकार केर एक राय नहि अछि। जता एक दिस बिहार के मुख्यमंत्री नीतीश कुमार नोटबंदी केर पक्ष म' छैथ ओतहि हुनकर सहयोगी लालू प्रसाद केर पार्टी ऐहिक खिलाफ अछि। गठबंधन म' एहि मतभेद के बाद बहुत दिन धरी विवाद चलैत रहल। जाहीकेँ बाद म' नीतीश कुमार राजद पार्टी सुप्रीमो सँ भेंड़ करि सुल्झाउलनी। हालांकि राजद के वरिष्ठ नेता रघुवंश बाबू बिहार के सीएम नीतीश कुमार पर लगातार हमला क' रहल छैथ। हाल म' ओ अप्पन एक बयान म' कहलनि कि नोटबंदी पर अप्पन अलग स्टैंड राखी नीतीश कुन गठबंधन धर्म केर पालन क' रहल छैथ। नीतीश कुमार क' भाजपा सँ पुरनका याराना अछि। हुनकर अलग राय होयब गठबंधन केर खिलाफ अछि।


text:
बेगूसराय। 26 दिसम्बर। थाना क्षेत्र के कुम्हारसों पंचायत स्थित कौङा गाम के छोटी बागमती नदी कात से कैल्ह रविवार दिन क्षत-विक्षत स्थिति मे एक शव भेटल, जाहिक पहचान बखरी थाना के मौजी हरिसिंह निवासी उपेंद्र शाह के पुत्र कृष्ण मुरारी (17) केर रूप मे कायल गेल। कृष्ण मुरारी उत्क्रमित उच्च विद्यालय गुदार मे वर्ग नवम केर छात्र छलाह।
परिजन सभक मुताबिक ओ 6 दिसम्बर से लापता छलाह। एहि संबंध मे बखरी थाना मे प्राथमिकी दर्ज कराओल गेल छल। जाहिमे अपराधि सभ द्वारा 50 हजार टाका केर फिरौती मांगबाक आरोप लगाओल गेल छल। मृतक के बहनोई मिथिलेश कुमार कहला कि अगर पुलिस कनिकोटा सजग रहतीयैत तेँ शायद कृष्ण मुरारी के जान नहि देबा परतियैन्ह। शव के पता ओय समय लागल जखन स्थानीय किसान जलकुंभी हटा सिंचाई लेल पम्प सेट केर सेक्सन पाइप लगा रहल छल। कृष्ण मुरारी के गर्दैन मे रस्सी केर फंदा लागल छल। ओतहि हुनकर बाया टांग सेहो काटल छल। थानाध्यक्ष सुनील कुमार घटनास्थल पर पहुंच शव क' अप्पन कब्जा म' ल' पोस्टमाटम लेल भेज देलन्हि। इलाके के लोग पुलिस केर कार्यशैली पर सवाल उठा रहल अछि।


text:
सुशील मोदी दावा केलैन्ह कि कक्षा 1 से 4 तक के दलित, आदिवासी एवं अति पिछड़ल समुदाय के छात्र-छात्रा सभके सलाना 800 टाका आ कक्षा 5 आर 6 क' 1200 टाका, कक्षा 7 से 10 तक के छात्र-छात्रा सभके 1800 टाका देल जायत छल। जाहिके एहि बरख से बंद क' देल गेल अछि। बिहार विधान परिषद मे प्रतिपक्ष के नेता सुशील मोदी आरोप लगौलन्हि कि एक दिस मुख्यमंत्री नीतीश कुमार बेर - बेर दावा करैत छैथ कि शराबबंदी के बाद राज्य के राजस्व क' कुनु नुकसान नहि भेल अछि। ओतहि दोसर दिस एक करोड़ से बेसी दलित, आदिवासि व अति पिछड़ल वर्ग के छात्र - छात्रा सभक प्री मैट्रिक छात्रवृत्ति क' बंद क' देलन्हि अछि।
सुशील मोदी आरोप लगौलन्हि कि पिछ्ला बरख विधानसभा चुनाव के दरमियान राज्य सरकार करीब तीन हजार करोड़ टाका छात्रवृत्ति वितरण पर खर्च केना छल, जखनकि एहि बरख बजट प्रावधान होयबाक बावजूद राशि समर्पित क' देल गेल अछि। सुशील मोदी दलित सभके एक लाख टाका तक देल जाय बला पोस्ट मैट्रिक छात्रवृत्ति क' पहिने बंद करबाक आरोप लगबैत बिहार सरकार से पुछलन्हि कि सरकार आब प्री मैट्रिक छात्रवृति क' सेहो बंद करि लाखों दलित, आदिवासी व अति पिछड़ल छात्र-छात्रा सभक भविष्य से खेलवाड़ करे जे रहल अछि।


text:
करिम बेन्जेमा
करिम मोस्तफा बेन्जेमा (अरबी: ﻛﺮﻳﻢ ﺑﻨﺰﻳﻤﺎ; जन्म १९ दिसम्बर १९८७) फ्रान्सेली पेशेवर फुटबलर छी जे स्पेनी क्लब रियल म्याड्रिड आ फ्रान्स राष्ट्रिय फुटबल टिमक लेल स्ट्राइकरक रूपमे खेलैत अछि । खतरनाक युरोपेली स्ट्राइकरक रूपमे जानल जाइवला बेन्जेमाके डी क्षेत्रभितर प्रभावशाली फिनिसर मानल जाइत अछि । फ्रान्सक ल्योन शहरमे जन्मल बेन्जेमा स्थानीय क्लब ब्रोन टेर्राइल्लनसँ खेल जीवनक सुरूवात केनए छल । सन् १९९६ मे शहरक पैग क्लब ओलम्पिके ल्योन्नाइससँ जुडल बेन्जेमा ओहि क्लबक युवा एकेडेमीसँ आगा बढल । सटिक पास निकालैमे आ बलके गोलपोस्टक जाली छुबाबैमे बेन्जेमा माहिर अछि ।
प्रारम्भिक जीवन[सम्पादन करी]
खेल जीवन[सम्पादन करी]
सन्दर्भ सामग्री[सम्पादन करी]
- ↑ "UEFA Champions League 2008/2009", uefa.com, अन्तिम पहुँच २९ जून २०१२।
- ↑ "Real Madrid C.F. – Karim Benzema", Real Madrid, अन्तिम पहुँच १४ मार्च २०१२।


text:
मिथिलाक गाम घर :
हमारा लग रहब : ६
मिथिलाक गाम घर :मीना के पहिने किछु नहीं बूझल छलैक । जहिया पहिल दीन कनैत घर आयालैक प्रणव , तहिये बूझाल्कैक ओ । बिशन्पूर बाली काकी आ भोज पारौल बाली दीयादनी कहलकैक ओकरा जे कहां कसाई चैक नेंग्रा गुरूजी । एक बेर एक टा छौरा केर मूह में कंठ तक छारी घुसिया देने रहैक आ एक बेर गलफर में अंगूर द चिरी देने रहैक ।मीना सूनी क डरे बेहाल भ गेल । प्रणव के स्कूल पठूनई बन्न क देलकैक । मुदा मुनर झा बिगरी गेल्थिन -- एना त छौरा अबन्द्द भ जायत । चारी आखर पढ़ दियौ , नहीं त हमारे जका महीश चराबिते रही जायत ईहो ।
बात मीणा केर लागी गेलिक । महीश चारा घरे - घर दूध बेचैत छलखिन मुनर झा से ओकरा पसीन्न नहीं छलैक । मुदा ओ अपने महिष किन्नी देने रहथिन । बाप कालू चौधरी के भनसिया चलतीं । भरी गाम भोज भात में मोनक मों अन्न रानिह देत छलखिन । अइयो काल्हि मुनर झा पकरा जैत छलाह । तीमन - तरकारी क लूरी तेहन्न नहीं छलैन , मुदा भात त पासा लैत छलाह , कठमस्त देह छलैन । मुदा से सभ मीना केर नीक नहीं लागैत छलैक । प्रणव स्कूल जाय्तैक , आब्बसे पध्तैक , एहन सोन सन छौरा भनसिया नहीं बनतैक , महीश नहीं चरौतैक .... किन्न्हू नहीं ...
आ प्रणव स्कूल जायत रहल , मामिक स्नेहक छाहरी तर बाधित रहल । कियो पूछैक ---- बियाह करबे प्रणब ?
झट कहैक -- हँ
--- ककरा स ।
मामी स । प्रणव सभ बेर एक्के जवाब देत छलैक । सूनी क मीना हँसा लागैत छलैक आ फेर हसित - हसित गंभीर भ दूनो हाथे ओकर मूह ध कहैत छलैक --- अब्बसे करब आहा संग बियाह । एहन राजकुमार सन बार हमारा कता भेटत ? आ फेर हसी क कहैत छलैक ? कानी जल्दी - जल्दी पिघ होऊ नहीं त बुध भ जायब हम । तखन बुधिया कनिया स वियाह कर परत ।
आ सत्ते जल्दी - जल्दी बढ़ी गेल प्रणव । १० बरखक होयते - होयते , पच्मा क्लास में पहूचैत - पहूचैत सचेस्स्ट भ गेल ओ । तखन मामी पूछैक --- हमारा संग बियाह करब ? आब त मोछो पमह देने जाइए ।
धत्त प्रणव एकदम लज्जा क कहैक --- मामी केर संगे कत्तौ बियाह भेलई ए।
देखू आब अपन बात बदली रहल छि आहा ? बुढिया कनिया मुदा पींड नहीं छोरत ।
आ प्रणव हँसा लागे आ हँसैत देखे जे अई पाच बरख में मामिक रंग जेना आर चमकी गेल होई , देह आर गमकी गेल होई । ओई आन्गंबाली नानी हरदम कहैक प्रणव के ---तोहर माई एहने छ्लौक , अनमन तोरे मामी सन , एहने सुनर आ एहने बूझ्नूक । प्रणव मामिक चेहरा में माई केर ताकैत बाजय ---माई बताक कतहू बियाह भेलाही ए ? आहा मामी थोरे छि हमर ---आहा त माय छि ।
आ मीना करेज स सत्तालैक ओकरा । ओही अस्पर्शक नरमी आ ओही देहक सुगंध में डूबल प्रणव ठाढ़ रही जाय । जोर स धर्धरात मामिक छातिक स्वर ओकर कान में बजैक मुदा कोनो अर्थ नहीं लागेक ।
मुनर झा देखि लेलथिन त दाट्बो करतीं कतेक बेर --- कियैक एना दूरि क रहल छिये एकरा ? कोनो बचा अछि आब जे एना कोरा में लेने रहित छियैक ।
मिन्ना हस्सी क टारि दैक ।
मुदा माला त अतःतः क देलकैक ओही दीन । कने हाथ छुआ गेलिक त सम्धानिक चाट लगा देलकैक --- सुख ने देखू । हमर देह छूता । मखानक पात स मूह पोछी आ पहिने ।


text:
मिर्जा गालिब
मिर्जा असद-उल्लाह बेग खान उर्फ गालिब (२७ दिसम्बर १७९६ – १५ फरवरी १८६९) उर्दू आ फारसी भाषाक महान शायर छल । इनका उर्दूक सर्वकालिक महान शायर मानल जाइत अछि आ फारसी कविताक प्रवाहक हिन्दुस्तानी जबानमे लोकप्रिय करवावेक सेहो श्रेय देल जाइत अछि। यद्दपि एहीसँ पहिलेक वर्षसभमे मीर तकी मीर सेहो एही कारणसँ जानल जाइत अछि। गालिबक लिखल पत्र, जे ओ समय प्रकाशित नै भेल छल, उर्दू लेखनक महत्वपूर्ण दस्तावेज मानल जाइत अछि। गालिबक भारत आ पाकिस्तानमे एक महत्वपूर्ण कविक रूपमे जानल जाइत अछि। उनका दबीर-उल-मुल्क आ नज्म-उद-दौलाक खिताब मिलल छल ।


text:
लालू प्रसाद यादव जीक राष्ट्रीय जनता दल...आरजेडी आब राष्ट्रीय पार्टी नहि रहल. चुनाव आयोग एकर राष्ट्रीय पार्टी के रूप मे मान्यता समाप्त करि देलक अछि. ओना सिर्फ आरजेडीsटा नहि पांचटा आओर पार्टी के मान्यता खत्म करि देल गेल अछि.
लालू जी के ई झटका बिहार चुनाव सं ठीक पहिने लागल अछि. ओना एकर बिहार चुनाव पर कोनो खास असर नहि पडबाक चाही. किएक तं लालटेन पार्टी के चुनाव चिन्ह बनल रहत. मुदा पार्टी के राष्ट्रीय पार्टी के रूप मे जे सुविधा मिलैत छल ओ नहि मिलतन्हि हुनका. राष्ट्रीय पार्टी के रूप मे चुनाव के समय आकाशवाणी आओर दूरदर्शन पर जे प्रचार के समय मिलैत अछि से नहि मिलतैन्हि...आओर वोटर लिस्ट के लेल पाई सेहो देबय पडतन्हि.
असल मे राष्ट्रीय पार्टी के दर्जा पाबय लेल कम सं कम चारि राज्य मे पार्टी राज्यस्तरीय दर्जा होबाक चाही... संगहि संग पार्टी के कुल वोटक कम सं कम छह प्रतिशत वोट मिलबाक चाही. मुदा बिहार के संग झारखंड...मणिपुर आओर नगालैंड मे भेल पिछला चुनाव मे पार्टी के प्रदर्शन स्तरीय नहि रहल. जेहि कारण चुनाव आयोग राष्ट्रीय पार्टी के दर्जा खत्म करि देलक.


text:
दड़िभंगा: मैथिली सिनेमा कें मजगूती दिअएबा ओ वैश्विक क्षितिज पर मिथिलाक पहिचान कें उजागर करबाक उद्देश्य सं शुरू भेल दरभंगा अंतर्राष्ट्रीय फ़िल्म फेस्टिवल केर दोसर संस्करण विगत सोमदिन सांझ पुरस्कार वितरणक संग संपन्न भेल. कामेश्वर सिंह संस्कृत विश्वविद्यालय केर दरबार हॉल मे आयोजित एहि फेस्टिवल मे सिनेमा जगत केर कतेको हस्ती भाग लेलनि. 8 फरवरी कें शुरू भेल ई फेस्टिवल तीन दिन धरि चलल. एहि मे मैथिली सहित कतेको सिनेमा केर स्क्रीनिंग भेल. मैथिली फ़िल्म सामा-चकेवा कें बेस्ट फीचर फ़िल्म केर अवार्ड देल गेल. बेस्ट डॉक्यूमेंट्री अवार्ड 'अप्पन माछ मखान कें, बेस्ट शॉर्ट फ़िल्म अवार्ड 'संवदिया' कें, बेस्ट सिंगर मेल अवार्ड 'कुञ्ज बिहारी मिश्र कें, बेस्ट सिंगर फीमेल अवार्ड 'दिव्या' कें, बेस्ट डायरेक्टर अवार्ड 'विजय कुमार' कें देल गेल. एकर संगहि इंटरनेशनल ओ नेशनल कैटेगरी मे सेहो अवार्ड देल गेल. फेस्टिवल मे फ़िल्म प्रदर्शनक संगहि रंगारंग कार्यक्रम सेहो राखल गेल छल. मेराज सिद्दिकी, अमन अभिषेक, आनंद शांडिल्य ओ ललित कुमार झा दरभंगा फ़िल्म क्लब दिस सं सक्रिय छलाह. (Report: मिथिमीडिया ब्यूरो)
सामा-चकेवा कें बेस्ट फीचर फ़िल्म अवार्ड
byMithiMedia •


text:
बाबा-बाबीक विवाहक चालीसम बर्खगांठ | दुनू गोटे अपन सम्पूर्ण परिवार केँ बिच घेरएल बैसल | चारूकात एकटा खुशीक वातावरण बनल | सभ केँ मुह पर हँसी, खुशी आ प्रशन्ता झलकि रहल छल | बाबीक पंद्रह बरखक पोती, बाबीक गरदनि पर पाछू सँ लटकि कए झुलति पुछलक -"बाबी एकटा गप्प पुछू |'
बाबी -" हाँ पूछै"
पोती -"बाबा-बाबी हम अहाँ दुनू केँ कहियो झगडा करति नहि देखलहुँ, एकर की रहस्य छैक |"
बाबी लजाईत अपन पोती केँ कन्हा सँ उतारैत -"चल पगली, एकरा ई की फुरा गेलै |"
बाबीक छोटका बेटा -"नहि मए ई त ' हमरो बुझैक अछि, ओनाहितो हमर नव-नव विवाह भेलए ई मन्त्र त ' चाहबे करी |"
बाबी -" चल निर्लज, सब एक्के रंग भए गेलै, अपन बाबू सँ पूछै हुनका सब बुझल छनि |"
छोटका बेटा बाबू सँ -"हाँ बाबू अहीँ कहु न अपन सफल विवाहिक जीवनक रहस्य | हमहुँ अहाँ दुनू में कहियो झगडा नहि देखलहुँ, ई मन्त्र हमरो दिय न ' ( अपन कनियाँ दिस देख क') देखू ने निर्मल त ' सदिखन हमरा सँ लडिते रहैत अछि |"
बाबा, एकटा बड्डकाटा साँस लैत जेना अतीत केँ देखैक प्रयास कए रहल छथि | छोटका केँ माथ पर स्नेह सँ हाथ सहलाबैत बजला -"एकरा कियो झगडा कहैत छैक ? अहाँ दुनू में जे स्नेह अछि ओहि में किछु नोक-झोंक भेनाई सेहो आवश्यक छैक | जेना भोजन में चटनी, जीवन में सब पक्ष केँ अपन-अपन महत्व छैक मुदा हाँ ई मात्र नोक-झोंक तक रहवा चाहि झगडा नहि, नहि त ' एहि सँ आगू जीवन नर्क भए जाईत छैक | पती पत्नीक बिचक आपसी सम्बन्ध नीक अछि त ' स्वर्गक कोनो जरुरी नहि आ यदि सम्बन्ध नीक नहि अछि त ' नर्कक कोनो आवश्यकता नहि ओहि अवस्था में ई जीवने नर्क अछि |"
सभ कियो एकदम चूप एकाग्रता सँ हुनक गप्प सुनैत | चुप्पी केँ तोडैत बाबा आगू बजलाह -"रहल हमर आ तोहर मए केँ बिचक सम्बन्ध त ' ई बहुत पुरान गप्प छैक, जखन हमर दुनू केँ विवाह भेल आ हम दुनू एक दोसर केँ पहिल बेर देखलहुँ तखने हम तोहर मए सँ वचन लेलहुँ जे जखन हमर मोन तमसे ' त ' ओ नहि तमसेती आ जखन हुनकर मोन तमसेतनि तखन हम नहि तमसाएब | बस ओ दिन आ आई तक हमरा दुनू केँ बिच नोक-झोंक भेल झगडा कहियो नहि |"
*****
जगदानन्द झा 'मनु'


text:
आरती क संग-संग पूजा क विधि सेहो देखबाक भेटत मौका
रिंकू झा
पटना । हिंदी मे एकटा कहावत अछि, प्यासा कुआं के पास जाता है, न कि कुआं प्यासा के पास आता है।Ó, मुदा टेक्नोलॉजी क एहि युग मे इ गप झूठ भ गेल अछि। आब भगवान क लग जेबा लेल अहां कए मंदिर या कोनो धर्मस्थल पर जेबाक जरूरत नहि अछि। बस एक क्लिक करू आ भगवान छथि हाजिर। जी हां, पटना महावीर मंदिर मे किछु एहने हुए जा रहल अछि। मंदिर जेबा लेल अहां कए न भीड़ क सामना करै पड़त आ न कतार मे घंटो लागए पड़त। अहां लेल पटना महावीर मंदिर कए आन लाइन कैल जा रहल अछि। छह माह क बाद नेटक माध्यम स अहां घर बैसल भगवान क दर्शन करि सकब।
‘दर्शनÓ मे भेटताह भगवान
पटना स्टेशन पर जोड़ी मे मौजूद भगवान हनुमान क दर्शन क लेल दूर-दूर स लोक अबैत अछि। मंदिर मे बढैत भीड़ कए देखैत मंदिर क प्रबंधन समितिक सदस्य भवनाथ झा कहला जे एखन मंदिर क बेवसाइट बनाउल जा रहल अछि। जाहिमे भगवान हनुमान क मंदिर क तस्वीर क संग-संग सबटा भगवान क सेहो तस्वीर देखाउल जाएत। ओ कहला जे बेवसाइट पर मंदिर मे होइवाला 15 मिनट क आरती ‘आरती किजै हनुमान लला की…Ó सेहेा लोक देख सुनि सकत।
नैवेद्यम क भ सकत ऑन लाइन बुकिंग
पटना हनुमान मंदिर क नैवेदयम क चर्चा देश-विदेश मे अछि। एखन इ नैवेद्यम मात्र मंदिर परिसर मे एला पर भेटैत अछि, मुदा आब नैवेद्यम क लेल मंदिर एबाकजरूरत नहि रहत। आब अहां ऑन लाइन नैवेद्यम क खरीदारी करि सकब। एहि संबंध मे झा कहला जे महावीर मंदिर पटना डॉट ओआरजी क नाम स बनि रहल एहि बेवसाइट पर पूजा क विधि सेहो देखाउल जाएत।


text:
कलकत्ता: मिथिला पेंटिंगक देश-विदेशमे बेस मांग अछि. मिथिलाक घर-घर पसरल ई कला आब कलाप्रेमीक पहिल पसिन बनि गेल अछि. कोनो प्रदर्शनी हो मिथिला पेंटिंगक स्टाल शाइते खाली देखबामे आओत. कलाक जखन बात अबै छै आ ताहि मे जओं पेंटिंगक बात करी त' मिथिला पेंटिंग देशक प्रतिनिधित्व करैए.
आइ-काल्हि साल्टलेक सेन्ट्रल पार्कमे कारीगर हाट आयोजित अछि आ एतहु मिथिला पेंटिंगक स्टाल पर बेस जुटान देखबा मे आएल. स्टाल पर कलाकार भोला झा कहलनि जे नीक बिक्री छै पेंटिंग केर. ओ सपत्नी स्टाल लगओने छथि. कहलनि जे हुनक पत्नीक बनाओल पेंटिंग सभ अछि स्टाल पर. साडी, दुपट्टा, बेडकवर आदिक नीक कलेक्शन उपलब्ध छल. संगहि कागज़ पर प्राकृतिक रंग सं नाना तरहक पेंटिंग दिस लोक आकर्षित होइए. सात नवंबर सं सोलह नवंबर धरि आयोजित एहि हाटमे देश भरिक हस्तकलाक स्टाल सभ लागल अछि. कलाक प्रति कनियो आकर्षण हो त' ई हाट अपने लेल उचित स्थल भ' सकइए. कारीगर हाट केर ई नवम खेप अछि. हस्तकलाक प्रदर्शनीक संगहि एतय नित्य अलग-अलग लोक कलाकार द्वारा स्टेज परफोरमेंस सेहो होइए. हम जखन हाट घुमैत छलहूँ त' राजस्थानी कलाकार द्वारा कार्यक्रम प्रस्तुत कएल जा रहल छल. लोकक बेस जुटानी देखल गेल. दुपहरिया बारह बजे सं राति आठ बजे धरि हाट फुजल रहैत अछि.
एआइएम द्वारा आयोजित ई हाट एक दिस लोक कें कलाक प्रति चेतना जगयबाक काज करैए त' दोसर दिस प्रकृति सं जुडबाक संदेश देइत अछि. ई कलाकार कें अपन उत्पाद बेचबाक नीक प्लेटफ़ार्म उपलब्ध करबैत अछि.
— नवकृष्ण ऐहिक
Tags: हालचाल हालचाल : एहिपार


text:
पटना. दिल्ली मे भेल 'दामिनी'क संग ओ जयपुर (सीकर) मे मात्र 11 वर्षक दरभंगाक लड़की संग भेल बलात्कारक विरोध मे आ न्याय केर मांग करैत स्त्रीवर्गक सुरक्षा हेतु मजबूत कानूनक निर्माणक मांग मे मैथिल यूथ परिषद् द्वारा 07 जनवरी 2013 (सोमदिन) कें सांझ 5 बजे सं 7 बजे धरि कारगिल चौक, गाँधी मैदान, पटना मे कैंडल मार्च एवं शांतिपूर्ण विरोध प्रदर्शन केर आयोजन कयल गेल. कैंडल मार्च गाँधी मैदान थाना सं शुरू भ' गाँधी मैदानक चारू कात होइत कारगिल चौक गेल. एहि प्रदर्शन मे सुजीत चौधरी केर कुशल नेतृत्व मे मैथिल यूथ परिषद्क बिहार प्रदेश समन्वयक कुमार आशुतोष रंजन, संयोजक अनुज झा, नगर समन्वयक रौशन मिश्रा (पटना-पूर्वी) एवं मनीष मिश्रा (पटना-पश्चिमी), अंकित झा, दुर्गेश कुमार पाठक, अभिषेक कुमार झा, रौशन कुमार झा, बुद्धिनाथ ठाकुर, चंद्रशेखर गिरी, शम्भुनाथ झा, सुमन कुमार झा, रंजित कुमार झा, राकेश कुमार, देवाशीष गौतम, पवन कुमार सहित अनेक युवा लोकनि शामिल भेलाह. (Report: मिथिमीडिया ब्यूरो)
Tags: हालचाल


text:
कलकत्ता. महानगर केर एक होटल मे लायंस क्लब इंटरनेशनलक अंतर्गत लायंस रिजेंसी दिस सं विगत बुधदिन आयोजित मिस सेनोरिटा २०१३ केर ताज तनवीर कौर जीतलीह जे १९ प्रतियोगी कें पाछां क' खिताब अपन नाम कयलीह. फर्स्ट रनर अप पूजा पाल आ सेकेण्ड रनर अप वैशाली चौधरी रहलीह. धियान देबय योग्य बात अछि जे एक मैथिल ललना प्रियदर्शिनी झा सेहो एहि प्रतियोगिता मे शामिल छलीह जे मिस ब्यूटीफुल हेयर केर खिताब अपना नाम करय मे सफल रहलीह. ज्ञात हो जे प्रियदर्शिनी पत्रकार छथि आ मूल रूप सं मधुबनी जिला सं सम्बन्ध रखैत छथि.
स्मरण करा दी जे मिस यूनिवर्स प्रतिस्पर्धा 2012 मे मैथिल ललना शिल्पा सिंह प्रतिस्पर्धा केर अंतिम 16 प्रतिभागी मे स्थान बनयबा मे सफल रहल छलीह. शिल्पा मिथिलाक समस्तीपुर जिलाक डीहा गामक छथि. सौंदर्य प्रतियोगिता सहित अन्यान्य विविध क्रियाकलाप मे मिथिलाक सहभागिता बढल अछि. संगहि मिथिला हेतु ई नव जुग आ आधुनिक परिवेश मे अपना कें मिला जमानाक संग डेग मिला चलबाक तैयारीक नीक संकेत अछि.
(Report: मिथिमीडिया ब्यूरो)
Tags: सिनेमा


text:
माचू पिचू
माचू पिचू (स्पेनी उच्चारण: [ˈmatʃu ˈpiktʃu]) १५अम सताब्दीमे कोलम्बियन पूर्व युगक इन्का साम्राज्यक एक महत्वपूर्ण स्थान छल । माचू पिचूक शाब्दिक अर्थ पुरान पहाड होएत अछि । ई स्थान समुद्र सतहसँ करिब २४३० मीटर (७९७० फीट) उचाईमे अवस्थित अछि । माचू पिचू पेरूक उरुबाम्बा उपत्यका उपर कस्कोसँ करिब ८० किलोमीटर (५० मील) उत्तरपश्चिममे रहल एक पर्वत श्रृङ्खलामे अवस्थित अछि आ एहि स्थान होएत उरुबाम्बा नदी बहैत अछि । बेसीतर पुरातत्वविदसभ माचू पिचू इन्का सम्राट पचाकुटी (१४३८-१४७२)क लेल निर्माण कएल गेलवाला बातमे सहमत अछि । अधिकतर लोगसभ एकरा "इन्का साम्राज्यक हराएल सहर"क रूपमे सेहो परिचित कराबैत अछि, सम्भवत ई स्थान इन्का साम्राज्यक विश्वप्रसिद्ध प्रतीक छी ।[१]
इतिहास[सम्पादन करी]
सन्दर्भ सामग्रीसभ[सम्पादन करी]
- ↑ Davey, Peter (अक्टुबर २००१), "Outrage: Rebuilding Machu Picchu, Peru", The Architectural Review।
बाह्य जडीसभ[सम्पादन करी]


text:
नवका- पुरनका लेख सर्च करु...
मिथिला-मैथिली सं जुडु... हेलो मिथिला लेल लिखु...
हेलो मिथिला...मिथिलाक गप मैथिली मे. हेलो मिथिला अहांक लेल एहन मंच अछि जतय अहां सभ अपन गाम- घर...टोला-मोहल्ला... इलाका के दुख-दर्द के राखि सकय छी. अपन साहित्य... संस्कृति... विकास... उपलब्धि सं लोक के अवगत करा सकय छी. एक दोसरा के हालचाल ल सकय छी.
हेलो मिथिला सं अखन 20 लोक जुड़ल छथिन्ह. मुदा ओ मास दू मास पर कहिओ एक दूटा लेख लिखय छथिन्ह. एहन नहि छनि जे ओ लिख नहि सकय छथिन्ह मुदा मैथिली मे लिखय सं संकोच करय छथिन्ह. हम चाहय छी जे अहां सभ सेहो सक्रिय रूप सं हेलो मिथिला सं जुड़ि आओर बिना कोनो दिन छोड़ने.... बिना नागा कएने रोज दू -चारिटा लेख... कविता-कहानी आ अपना दिसक समाचार-खबर लिखैत रहुं.
लोक सभ के सेहो अहांक गाम-घर के बारे मे जानय लेल मिलतन्हि. जे लोक गाम-घर सं दूर रहय छथिन्ह हुनका सेहो गाम-घर के समाचार पढ़य लेल मिलतन्हि. हेलो मिथिलाक माध्यम सं गाम-घर के खोज- खबर लैत रहथिन्ह. त सिर्फ कमेंट करनाए नहि... आब लिखनाए सेहो शुरू करु. अहां लेख- समाचार के संग फोटो सेहो भेज सकय छी.
अहां अपन नाम... गाम... परिचय... फोटो... फेसबुक... एहि सभ के सेहो जानकारी द सकय छी. बस एहि बात के ध्यान राखब जे लेख मे कोनो लोक खास पर... ककरो पर व्यक्तिगत आरोप नहि होए. आपसी लड़ाई-झगड़ा के एहि ठाम नहि उठाएल जाए. लोक हित वाला खबर के प्रमुखता देल जाए. नीक-नीक खबर बेसि होए. खराब खबर देखि लोक के मन खराब नहि होए.
फेर हेलो मिथिला अहां हमरा...सभ के मिलय-जुलय के मंच अछि ...ककरो तोड़य के मंच नहि. त देर नहि करु हेलो मिथिलाक लेल लिखनाए शुरू करु. अपना भाषा मे लिखु. मिथिलाक बारे मे लिखु... मैथिली मे लिखु. अगर मिथिला सं बाहर मैथिलीक... मिथिला सं जुड़ल किछ होएत अछि त ओकरा बारे मे लिखु. अहांक लेख... खबर के इंतजार मे. देर नहि क मन मे जे अछि ओकरा लिखि कs हमरा hellomithilaa@gmail.com पर भेज दिअ.
सदस्यता लें टिप्पणियाँ भेजें (Atom)


text:
२६म् अन्तर्राष्ट्रिय मैथिली सम्मेलन मे उठल आवाज
देवय पडत मिथिला राज्य
अन्तर्राष्ट्रिय मैथिली परिषद्क २६म् अन्तर्राष्ट्रिय सम्मेलन में अलग मिथिला राज्य कऽ माँग जोरदार रुप में उठल । सम्मेलन में मैथिली भाषा के मजबुत करबा कऽ लेल सम्पूर्ण मैथिली भाषी के एक जुट भऽ आगु बढेबा के लेल आह्वान कएल गेल । अई सम्मेलन में भारत तथा नेपाल कऽ प्रतिनिधि सब के उपस्थिति छल । मुख्य अतिथी कृष्णानन्द झा कहलनि भाषा के आधार पर अलग राज्य भेटनाई मुस्किल अछि, अलग राज्य कऽ बास्ते सम्पूर्ण मापदंड के पुरा करय परत, जेकर आवश्यकता अछि । मिथिला के संस्कृति के जा धरि अन्य प्रान्त कऽ संस्कृति के संग समन्वय स्थापित नहि होइत, ता धरि, अलग राज्य बनेनाई संभव नहि अछि । जखन अपन भाषा के अन्य राज्य कऽ संग जोडल जायत तखने देश के ४० प्रतिशत आबादी स्वतः जुडि जायत ।
अन्तर्राष्ट्रिय मैथिली परिषद अध्यक्ष डा. कमलकान्त झा कहलनि जे मिथिला राज्य के माग उठल तऽ सरकार मैथिली भाषा के मान्यता देलनि । मिथिला राज्य कऽ मान्यता के वास्ते देशक सब प्रान्त कऽ लोक के आगु आबय परत । संगे ओ झारखण्ड सरकार सँ मैथिली भाषा के राज्य के द्वितीय राजभाषा के रुप में शामिल करबा कऽ माग जेहो केलनि । झारखण्ड मे मैथिली के द्वितीय राजभाषा में शामिल करबा कऽ लेल काँग्रेस के पूर्व मन्त्री कृष्णानन्द झा सँ सहयोग सेहो मागलनि । कृष्णानन्द झा अपन पुरा सहयोग देबा कऽ प्रतिबद्धता सेहो जाहिर केलनि । सम्मेलन के उद्घाटन पूर्व मंत्री कृष्णानन्द झा, अन्तर्राष्ट्रिय मैथिली परिषद कऽ अध्यष डा. कमलकान्त झा, नेपाल कऽ परिषद क अध्यक्ष करुणा झा, संस्थापक अध्यष डा. घनाकर ठाकुर, भूवनेश्वर प्रसाद गुरमैता, बैद्यनाथ मिथिला संस्कृति मंच के अध्यक्ष ओम प्रकाश मिश्र संयुक्त रुप में दीप प्रज्वलित कऽ उद्घाटन केलनि ।
नेपालक मैथिली परिषद कऽ अध्यक्ष करुणा झा कहलनि मैथिली भाषा तथा मिथिला राज्य कऽ मान्यता के लेल आन्दोलन के दौरान पाँच लोग शहीद हो गये जिनमें एक महिला भी । लेकिन इसके बाद भी नेपाल में जोर शोर से मिथिला राज्य के माग उठी रहल अछि । ओ कहलनि – अपना भाषा आ संस्कृति के पंति सब कियो के गम्भीर होब परत । मिथिला राज्य क लेल समाज के सब वर्ग के लोग के साथ लऽ कऽ चलय परत । संगे ओ अन्तर्राष्ट्रिय मैथिल महिला परिषद के गठन करबा कऽ वास्ते जोर देलनि जाई सँ अई अभियान में महिला सब के जोडय कऽ आगु बढला सँ ई अभियान बेसी प्रभावकारी होयत ।
कार्यक्रम के आयोजना बैद्यनाथ मिथिला संस्कृति मंचद्वारा कएल गेल छल । आई दु दिवसीय समारोहमें दोसर दिन पहिल सत्र में जीवकान्त झा आ मायानन्द मिश्र के श्रद्धाञ्जली सभा तथा दोसर सत्र में रंगारंग सांस्कृतिक सन्ध्या में देश विदेशक कलाकार सब द्वारा कएल गेल । अई मौका पर भूतपूर्व डिआईजी के.डी. सिंह, प्रदेश महासचिव रविन्द्र चौधरी, जमशेदपुर के श्यामल सुमन तथा सैकडो मिथिलाबासी के उपस्थिति रहल । धन्यवाद ज्ञापन बैद्यनाथ मिथिला संस्कृति मंच के अध्यक्ष ई. ओमप्रकाश मिश्र जी केलनि । अस्तु ।।
– करुणा झा
नेपाल


text:
Corona Warriors Of Mithila : Amarjeet Yadav
Corona Warriors Of Mithila सिरीज़ में मैथिल मंच अहाँक परिचय कराबय चाहैत अछि मिथिला के ऐहन युवा सबसँ जे संसाधन के अनुपलब्धता, आधारहीन सिस्टम के बावजूद “चाईनीज़ वायरस-कोरोना” सँ खतरा के अनुभव करैत अपन गाम अपन क्षेत्र में सबटा सरकारी आदेशक पालन करैत उपलब्ध साधन संग एहि लड़ाई के जीतय में अपन योगदान देलथि…….. एकटा प्रमुख नाम अछि अलीनगर, दरभंगा के युवा आ युवा संस्कार मिथिला फाऊंडेशन के राष्ट्रीय संयोजक अमरजीत यादव जे सम्प्रति दिल्ली में रहय छथि आ दिल्ली आ आसपास के फंसल मैथिलजन के सतत सहयोग कय रहल छथि एहन विपदाक घड़ी में।
विपरीत परिस्थिति आ संसाधन के अभाव के संग जहि तरहे ई अपन लोक के दिल्ली में ताकि हुनक समस्याक समाधान लेल सतत तत्पर छथि, एहि कोरोना के हराबय के लड़ाई में सेहो हिनक योगदान अभूतपूर्व, प्रशंसनीय आ अनुकरणीय अछि।
दिल्ली में अपन आसपास के गरीब वंचित लोक जिनका तक सरकारी राहत आ सहयोग पहुँचय में देरी होईत छल हुनका सबके ताकि ताकि कय लगातार अमरजीत जी यथासंभव अपन क्षमतानुसार भोजन नाश्ता के प्रबंध कयल आ एक-दू बेर लाकडाउन के उल्लंघन के फेरा में सेहो पड़लाह।
“मैथिल मंच” अघोषित आपदाक एहि समय में लोकक सहयोग लेल हिनक अभिनन्दन करैत अछि।
एहन विकराल समय में अगर कियो वास्तविक रूपे सहयोग आ समाजसेवा के इच्छा राखय छथि त वर्तमान सिस्टम के संगे बेसी सँ बेसी सहयोग आ सुविधा जरूरतमंद लग पहुँचा सकय छी। सिस्टम पर दोष लगेनाई आ सिस्टम सँ लड़ि ओकरा बदलय लेल ई समय नहिं अछि तैं आग्रह जे एखन जे सिस्टम चलि रहल अछि ओहिमें जुड़ि जिलाधिकारी सँ लय क पंचायत स्तर पर जतय जतेक संभव हुए त संग दी आ सुरक्षित अपन घर पर रही।


text:
कलकत्ता: मिथिला विकास परिषद दिस सं आयोजित संगीत संध्या उपस्थित दर्शकक खूब मनोरंजन कएलक. विगत रवि कें स्थानीय गिरीश पार्क मे मिथिला विभूति पर्व समारोहक अवसर पर नव दिल्ली सं कुमकुम मिश्रा ओ हुनक टीम द्वारा गीत-संगीत केर कार्यक्रम प्रस्तुत कएल गेल. दू सत्र मे विभक्त कार्यक्रम गोसाओनिक गीत सं शुरु भेल. पहिल सत्र मे समाजसेवी कामदेव झा, साहित्यविद रामकुमार मुखोपाध्याय, अशोक झा सहित अन्यान्य लोकनि उपस्थित छलाह. रामकुमार कुमार मुखोपाध्याय मैथिली आ बाँग्ला कें एकदम समीप केर भाखा बतओलनि. ओ कहलनि जे विद्यापतिक रचल साहित्य केर लोकप्रियता एखन सेहो ओहिना बनल अछि. मिथिला विकास परिषद अध्यक्ष अशोक झा कहलनि जे आब खाली मैथिली-मिथिला केने नहि चलत. आब व्यापक अर्थ मे सोचबाक चाही. विधायक स्मिता बक्शी अशोक झा केर मांग कें मानैत विवेकानन्द आ विद्यापति पर आधारित रिसर्च संस्थान लेल फण्ड देबाक बात स्वीकार केलनि. दोसर सत्र मे कुमकुम मिश्रा ओ हुनक दल द्वारा गीत-संगीत केर कार्यक्रम प्रस्तुत कएल गेल. किशुनजी ओ गिरीशज़ीक गायन सेहो लोकक खूब मनोरंजन कयलक. ई लोकनि दिल्ली सं आएल छलाह. (Report: मिथिमीडिया ब्यूरो )
Tags: हालचाल


text:
(मिथिमीडिया एंड्रॉएड ऐप हेतु एतय क्लिक करी. फेसबुक, ट्विटर आ यूट्यूब पर सेहो फ़ॉलो क' सकै छी.)
राज्य मे अंतरजातीय विवाह केर नबका ट्रेंड सोझां आएल अछि. बीतल दू वित्तीय वर्ष केर ट्रेंड सं पता चलैत अछि जे दड़िभंगा जिला मे अंतरजातीय विवाह केर मामिला लगातार बढ़ल जा रहल अछि. अवस्था एहन अछि जे पहिने पटना टॉप पर छल मुदा आब दड़िभंगा राज्यभरि मे एहन विवाह मामिला में सबसं आगू देखबा मे अबैत अछि.
आंकड़ा देखि स्पष्ट अछि जे वर्ष 2018-19 मे जतए दड़िभंगा मे एको गोट मामिला दर्ज नै कएल गेल छल, ओतहि 2019-20 मे अचक्के ई संख्या 27 पर पहुंचि गेल अछि. ई संख्या राज्यक 38 जिला मे सबसं बेसी अछि. दोसर दिस राजधानी पटनाक बात करी त' 2018-19 मे 21टा अंतरजातीय विवाह भेल छलैक, मुदा 2019-20 मे ई संख्या कम भ' 16 पर चलि गेल अछि.
अंतरजातीय विवाह केर चलन बेस तेजी सं बढल जा रहल अछि. सम्पूर्ण बिहार मे एक सालक भीतर अंतरजातीय विवाहक संख्या 128 सं 263 पर पहुंचि गेल अछि. मिथिलाक मधुबनी, सीतामढ़ी, सुपौल, बेगूसराय, भागलपुर आदि जिला मे एहन विवाहक मामिला मे बेस तेजी देखल गेल अछि. एहि ठाम पंजीकृत भेल संख्या बताओल गेल अछि. बहुत रास एहन मामिला सामाजिक स्तर पर रहि जाइ छै. सबटा मिला देल जाइ त' एकटा विशाल आंकड़ा सोझां आबि सकैछ.
ज्ञात हो जे अंतरजातीय विवाहक एकटा कारण प्रेम-प्रसंग त' छै, एकर अतिरिक्त अंतरजातीय विवाह लेल बिहार सरकार सेहो प्रोत्साहन योजना चलओने अछि. 'अंतरजातीय विवाह योजना' अनुसार कोनो नव विवाहित दंपत्ति मे सं एकटा सवर्ण आ दोसर अनुसूचित जाति सं रहैत अछि त' ओकरा आर्थिक मदति सेहो देल जेबाक प्रावधान छै. जातिवाद आ दहेज प्रथा पर चोट करबाक लेल सरकार ई शुरू केने अछि. कुल मिला क' अंतरजातीय विवाहक संख्या बढ़ल जा रहल अछि.
Tags: हालचाल


text: सानिया मिर्जा (उर्दू: ثانیہ مرزا, तेलुगु: సాన్యా మీర్జా, जन्म: १५ नवम्बर १९८६, मुम्बई,महाराष्ट्र) भारतक एक टेनिस खेलाडी छी । सन् २००३ सँ २०१३ धरि वो लगातार एक दशकतक महिला टेनिस संघक एकल तथा युगलमे शिर्ष भारतीय खेलाडीक रुपमे अपन स्थान बनाबएमे सफल भेल आर बादमे एकल विधामे वो अपन खेल त्याग करला पश्चात शिर्ष स्थानमे अंकिता रैना आएल । १८ बर्षक उमेरमे विश्वस्तरमे चर्चित भेल एहि खेलाडीक भारत सरकार सन् २००६ मे पद्मश्री पुरस्कारसँ सम्मान केने छल । एहि सम्मान पाबए वाला वो सबसँ कम उमरक खेलाडी छी । मिर्जाक २००६ मे अमेरिकामे विश्व टेनिस खेलक दिग्गज हस्तीसभक बिच मस्ट इम्प्रेसिभ न्यु कमर अवार्ड प्रदान केल गेल छल ।[४]


text:
दरअसल, भारत के कोना - कोना म' शारदीय नवरात्रि मनेबाक अप्पन शैली आओर परंपरा रहल अछि। एहि कड़ी म' सहरसा जिला मुख्यालय स' 22 किलोमीटर केर दूरी पर महिषी गामक माँ उग्रतारा शक्तिपीठ म' सेहो खास अनुष्ठान केर आयोजन कायल जायत अछि।
माँ उग्रतारा शक्तिपीठ म' बरख भरी भक्त सभक आवागमन जारी रहैत अछि मुदा, शारदीय नवरात्रि म' एहिठाम भक्त सभक तांता लागल रहैत अछि। एहि बरख सेहो एहि विख्यात शक्तिपीठ पर मैयाक दर्शन करबाक लेल देश-विदेश केर श्रद्धालु सभक भीड़ लागल रहैत अछि।
एहि शक्तिपीठ के खास आकर्षण सप्तमी तिथि वा नवरात्रि के सातम दिन सँ शुरू होयत अछि। एहि मंदिर म' मां तारा केर अष्टधातु सँ बनल प्रतिमा स्थापित अछि आओर एहेन मान्यता अच्छी कि माता सती के एक नेत्र एहि धाम म' गिरल छल जे कालांतर म' एहि पावन तीर्थ केर रूप म' स्थापित भेल।
शास्त्र आओर उपलब्ध प्रमाण सभक मुताबिक पांचवीं शताब्दी (ईसा पूर्व) म' माँ उग्रतारा एहि मंदिर केर स्थापना स' पहिने एहि स्थान के आस-पास पीपर के एक गाछक धोधैर म' स्थापित छली। एहि शक्तिपीठ क' देशक 52 जागृत शक्तिपीठ म'स' एक केर दर्जा प्राप्त अछि।
एहेन मान्यता अछि कि माँ तारा क' वर्तमान स्थान पर वशिष्ठ मुनि अप्पन अराधना स' स्थापित केना छलथि एहि लेल ऐहिके "वशिष्ठ आराधिता माँ उग्रतारा शक्तिपीठ" सेहो कहल जायत अछि। एता आबै बला भक्त सभक एहेन विश्वास अछि कि सच्च आओर समर्पित मन सँ आराधना करबा पर महिमामयी आओर दयालु माँ तारा सभक मन केर मुराद पूरी करैत छथि।


text:
कोलकाता. मैथिली दैनिक 'मिथिला समाद' पंचम वर्ष मे प्रवेश कयलक अछि. एहि अवसर पर विशेष परिशिष्ट प्रकाशित भेल अछि. आचार्य चन्द्रनाथ मिश्र 'अमर', डॉ. रामदेव झा ओ डॉ. शंकरदेव झा सहित लगभग 23 गोट रचनाकारक लेखनी आ दृष्टि सं परिपूर्ण अछि 'मिथिला समाद' केर 20 पृष्ठक चतुर्थ वर्षपूर्ति विशेषांक.
'मिथिला समाद' अति धैर्यवान ओ कर्मठ सम्पादक तारा कान्त झा केर सान्निध्य मे निरंतरता बनओने अछि, आस जगओने अछि. किछु जादो करत से विश्वास अछि, बहुत उंच आकाश अछि. 'मिथिला समाद' परिवार कें हार्दिक शुभेच्छा ओ मंगलकामना.
Tags: हालचाल


text:
अबसिक चुनाउमे नागरिक उन्मुक्तिसे एमाले लगायत गठबन्धनहेफे चुनौती
पहुरा समाचारदाता
धनगढी, १ भदाै । कैलाली जिल्लामे स्थानीय तहके निर्वाचनमे मजा पकड जमाइलपाछे अब्बे प्रदेश ओ संघीय चुनावमे नागरिक उन्मुक्ति पार्टी पुराना राजनीतिक दलहुकनहे चुनौती बनल बा ।
टीकापुर घटनामे मुछल निलम्बित सांसद रेशमलाल चौधरीके नेतृत्वमे गठित उ दल कैलालीहे अपन पकड क्षेत्र बनैले बा । स्थानीय तह निर्वाचनमे कैलाली जिल्लामे नेपाली काँग्रेस, माओवादी केन्द्र, नेकपा एमालेलगायत भारी दलहे पराजित करटी अपन प्रभाव डेखासेकल बा ।
सरकारसे संघ ओ प्रदेशके निर्वाचनके मिति घोषणा करलसंगे भारी दल सुदूरपश्चिम प्रदेशके राजधानीसमेत रहल कैलालीमे नागरिक उन्मुक्ति पार्टीके चुनौती सामना कैना आन्तरिक तयारी करटी रहल बटै । उहे क्रममे प्रमुख दल अपन जातीय मोर्चाहे सक्रिय बनाई लागल बटै ।
थारु बाहुल्य कैलाली जिल्लामे माओवादी केन्द्रसे थारु मुक्ति मोर्चाहे आघे सरले बा । मोर्चाके भर्खर कञ्चनपुर जिल्लाके सिंहपुरमे आयोजित सुदूरपश्चिम प्रदेश सम्मेलनमे फे कैलाली जिल्लामे नागरिक उन्मुक्ति पार्टी मुख्य चुनौती बने सेक्ना स्वीकार करल बा ।
नेपाली काँग्रेस निकट थारु नेता चुनावके मुखमे आके टीकापुर घटनामे मुछलहुकनके मुद्दा फिर्ता तथा रेशम चौधरीके रिहाइ नइकरलेसे अपनेहुक्रनके राजनीतिक करियर समाप्त हुइना कहटी प्रधानमन्त्री शेरबहादुर देउवाहे दबाब डेटी आइल बटै ।
कैलाली क्षेत्र नम्बर ३ के उम्मेदवार आकांक्षी रामजनम चौधरीके नेतृत्वमे थारू नेता बारबार बालुवाटार पुगल बटै ।
थारू नेताहुकनके दबाबपाछे प्रधानमन्त्री देउवा टीकापुर घटनाके विषयमे आवश्यक प्रक्रिया आघे बहै्रना गृहमन्त्रीहे निर्देशन डेहल बटाइल बा । उहे अनुसार गैल शुकके सरकारके ओरसे गृहमन्त्री बालकृष्ण खाण नेतृत्वके टोली ओ थारू कल्याणकारिणी सभाके पदाधिकारीबीच छलफल हुइल रहे ।
सभाके ओरसे छलफलमे सहभागी कैलालीके प्रभात चौधरी वार्ता सकारात्मक हुइल सुनैलै । नागरिक उन्मुक्ति पार्टी कैलाली जिल्लाके १३ स्थानीय तहमन्से ४ पालिका प्रमुख जित्टी भारी दलके रुपमे स्थापित हुइल बा । उ पार्टी संघ ओ प्रदेशसभा निर्वाचनके लाग कैलाली ओ बर्दिया जिल्लामे अपन सक्कु शक्ति परिचालन करटी रहल बा ।
नागरिक उन्मुक्ति पार्टीके केन्द्रीय सदस्य गंगा चौधरी फे कैलालीके १, २, ३ मे पार्टीके प्रभाव और दलके तुलनामे बहुट मजा रहल दाबी करलै । बर्दिया जिल्लाके क्षेत्र नं १ ओ २ मेफे निर्वाचनके तयारी पूरा हुइल उहाँक कहाई बा । थारु बाहुल्य जिल्ला केल नइहुके पहाडी जिल्लामेफे संगठन विस्तार आघे बढाइल केन्द्रीय सदस्य चौधरी बटैलै ।
फाइल फाेटु


text:
नई दिल्ली। देशक लोकप्रिय प्रधानमंत्री सभमे वर्तमान प्रधानमंत्री नरेंद्र मोदी सेहो गिनल जायत छथि, प्रधानमंत्री नरेंद्र मोदी बहुत कम समयम...
नई दिल्ली। देशक लोकप्रिय प्रधानमंत्री सभमे वर्तमान प्रधानमंत्री नरेंद्र मोदी सेहो गिनल जायत छथि, प्रधानमंत्री नरेंद्र मोदी बहुत कम समयमे देश आओर विदेशमे भारतीय सभक हृदयमे अपन जगह बनौलनि। प्रधानमंत्रीक लगातार बढ़ैत लोकप्रियताक कारणे देशके नागरिक हुनका सँ संपर्क करए चाहैत छथि। पहिलुका समयमे प्रधानमंत्री कार्यालय सँ सोझा संपर्क केनाय मोश्किल छल, लेकिन प्रधानमंत्री मोदी टेक्नोलॉजीक मदति सँ अहि प्रक्रियाके आसान बना देलनि। एखन धरि बेसी लोकके ई नहि बुझल होयत जे प्रधानमंत्री कार्यालय सँ कोना संपर्क कएल जा सकैछ, एतय बुझु जे ओ कोन तरीका अछि जाहिके माध्यम सँ आसानी सँ संपर्क कएल जा सकैछ।


text:
ई सिंगिंग रियालटी शो आठ राउंड तक चलत, जाहिमे 60 प्रतिभागी भाग लेत। ऑडियन्स द्वारा कायल गेल वोटिंग ऑनलाइन होयत, जे की कलर्स टीवी चैनल के एंड्राइड अप्प के जरिये कायल जे सकत। ऐहिक लेल अपने के कलर्स टीवी के एंड्राइड एप्प क' डाउनलोड करि ओहिके अप्पन फेसबुक या ट्विटर आईडी से लिंक करबाक होयत। जाहिक बाद अपने आसानी से 'राईजिंग स्टार' के प्रतिभागि सभके वोट क' सकब।एहि शो मे जजक रूप मे शंकर महादेवन, मोनाली ठाकुर आर दिलजित दोसांज रहता।
मूल रूप से मधुबनी जिलाक बेनीपट्टी (उड़ेन) के रहिवासी मैथिली ठाकुर क' प्रारंभिक संगीतक शिक्षा-दीक्षा हुनक दादा श्री बच्चा ठाकुर व पिता रमेश ठाकुर से भेटलैन्ह। ग्रामीण परिवेश मे पलल बढ़ल मैथिली वर्तमान मे द्वारिका, दिल्ली मे परिवारक संग रहैत बाल भवन इंटरनेशनल स्कुल, द्वारिका सँ पढ़ाई क' रहल छली। अपने के बता दी कि मैथिली ठाकुर एखन धरी संगीतक क्षेत्र मे कैको विशिष्ट पुरस्कार प्राप्त क' चुकल छली। ओ राष्ट्रीय स्तर के सिंगिंग शो 'इंडियन आइडियल जूनियर-2015', सारेगामापा सहित कैको सिंगिंग रियालटी शो मे अप्पन प्रतिभा देखा चुकल छली।